بەشێك لە حیزبەكانی هەرێم لەسەر ڕەوشی رۆژئاوا كۆدەبنەوە – تۆڕی میدیایی خەڵک\nبەشێك لە حیزبەكانی هەرێم لەسەر ڕەوشی رۆژئاوا كۆدەبنەوە\n2019/10/10 - 10:40 AM\nدوای ئەوەی دوێنێ چوارشەممە ۹ی ئۆکتۆبەری ۲۰۱۹ تورکیا هێرشی سەربازی بۆ سەر ڕۆژئاوای کوردستان دەست پێکرد، نیگەرانی و ناڕەزایەتیەکان لەدژی تورکیا پەرەی سەندووە و ئەمڕۆش بڕیارە حزب و لایەنە سیاسیەکان لەهەولێر کۆببنەوە.\nئەحمەد شێروانی بەرپرسی کۆمیتەی هەولێری حزبی شیوعی کوردستان بە(خەڵک)ی ڕاگەیاند، ئامانجیان لەکۆبوونەوەکە بۆ ئەوەیە بۆچوونی لایەنە سیاسیەکان وەربگیرێت لەسەر ئەو هێرشانەی تورکیا چی بکەن و دژی بووەستنەوە.\nدەشڵێت، ئەنجامدانی خۆپیشاندانی ناڕەزایی لەبەردەم UN و گەیاندنی پەیام بە ڕێکخراوە نێودەوڵەتیەکانی تایبەت بەمافی مرۆڤ و جولاندنی ڕای گشتی جیهان یەکێک دەبن لە پێشنیاری کارەکانمان لەدژی تورکیا وهێرشەکانی بۆ سەر ڕۆژئاوا.\nبەوتەی ئەحمەد شێروانی، ئەو هێرشانە هیچ بەها و ئەخلاقێکی سیاسی و مرۆیی لەخۆناگرێت و دژی بنەما ئەخلاقیەکان و تەنها سەفقەیەکی بازرگانی نێوان ئەردۆغان و تڕەمپە، لەکاتێکدا بەهەزاران هاوڵاتی و سڤیل پێشتر و ئێستاش بەدەستی تورکیا دەکوژرێن.\nكۆبوونەوەی حیزبەكانی هەرێم لەسەر رەوشی رۆژئاوا دەستیپێكرد\nسەردار عەبدوڵڵا: شیكردنەوەی ڕاستەقینە دورە لە ئینتمایی نەتەوەیی و حەز و سۆز\n2020/06/06 - 5:15 PM\nڕێكخراوی مافی مرۆڤی هەنگاو ڕایدەگەیەنێت، سێ كۆڵبەر لە سنوورەكانی نەوسوود ، سەقز و بانە لە لایەن هێزەكانی حكوومەتی ئێڕانەوە برینداركراون هاوكات لە سنووری پشدەر بە دەستڕێژی گولـلەی هێزەكانی ئێران كۆڵبەرێك گیانی لەدەستداو یەكێكی دیكەش بریندار بوو.\nڕێكخراوی مافی مرۆڤی هەنگاو لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە ، لە ماوەی چەند رۆژی رابردوودا، كۆڵبەرێكی بەساڵاچووی خەڵكی سەقز بە ناوی محەممەد ڕۆستەمی لە لایەن هێزەكانی سەرسنووری ئێرانەوە لێی دراوە قاچ و سەری بە سەختی بریندار بووە.\nڕاشیگەیاندووە ، هێزە چەكدارەكانی جێگیر لە پاسگای هانی گەرمەڵەی سەر بە نەوسوود، دەستەیەك لە كۆڵبەرانی ئەو ناوچەیەیان دایە بەر دەستڕێژ و بەو هۆیەوە كۆڵبەرێك بە ناوی هێمن موزەفەری بە سەختی برینداربووەو هاوكات كۆڵبەرێكی خەڵكی بانە بە ناوی عەلی مەعارفی بە هۆی تەقەی هێزە چەكدارەكانی ئێران قاچی برینداركراوە.\nهاوكات لە ئێستادا باس لەوە دەكرێت، پاش نیوەڕۆی ئەمڕۆ شەممە 6-6-2020 هێزە ئەمنییەكانی سەر سنووری كۆماری ئیسلامی ئێران تەقەیان لە كۆڵبەرانی ڕۆژهەلاتی كوردستان كردووە، لەئەنجامدا كۆڵبەرێك گیانی لەدەستداوە و یەكێكی دیكەش بەسەختی برینداربووە.\nوتار25 خولەک پێش ئێستا


پێنج هەنگاو خێرایی مۆبایلەكانتان زیاد دەكات\n:: PM:12:32:19/08/2019 \nزۆرجار بێتاقەت دەبین لەو مۆبایلاەنی هەمانە و دەمانەوێت بە مۆبایلێكی نوێ بیگۆڕین، پێمان وایە مۆبایلەكە كۆنە و خێرایی كەم بووەتەوە و ئیتر بە كەڵك نایەت، بەڵام پێش گۆڕین و كڕینی مۆبایلی نوێ ئەم پێنج هەنگاوە هەڵگرە و پاشان بڕیاری گۆڕینی بدە.\nیەكەم: بابەتەكانی بە كاتی هەڵت گرتوون بیانسڕەوە\nبەشێك لە سیستەمی هەڵگرتنی بابەت و وێنە و ڤیدیۆ لە مۆبایلەكانتان، پێی دەگوترێ هەڵگرتنی كاتی (ذاكرة التخزين المؤقت)، یان ئەو بابەتانە بەشێوەی كاتی لە میمۆری مۆبایلەكان هەڵگیراون.\nكاتێك ئەو بەشە پڕ دەبێتەوە، رەنگە یەكێك بێت لە هۆیەكانی سستكردن و كەمكردنەوەی خێرایی مۆبایلەكانتان بەتایبەت لەكاتی گەڕان و بەكارهێنانی ئینتەرنێت و كردنەوەی ئەپەكان، بۆیە باشتر وایە تەواوی ئەو بەش و بابەتە هەڵگیراوە بێ سوود و بەكار نەهاتووانە بسڕیتەوە، بەمەش شوێنی بەتاڵ لە میمۆری مۆبایلەكەت زیاتر دەبێت و كاریگەری بەسەر خێراتر بوون دادەنێت.\nدووەم: ئەو ئەپ و بەرنامانەی بەكاریان دەهێنی\nزۆرێكمان دەیان بەرنامە هەیە لە مۆبایلەكانمان دامان گرتوون، بەڵام بەشێك لەو بەرنامانە زۆر بە كەمی بەكار دەهێنین، یان هەر بەكاری ناهێنین، ئەو بەرنامە و ئەپ و تۆڕە كۆمەڵایەتییانەی تر لە توانای خێرایی مۆبایلەكەت كەم دەكەنەوە ئەگەر بە بەردەوام بەكاری نەهێنی.\nپێوەند بە تۆڕە كۆمەڵایەتییەكانی وەك فەیسبووك، تویتەر، ئینستاگرام و ئەوانی تریش، كە بەشێوەی ئۆتۆماتیک نوێ دەبنەوە، پێویستە كۆنەكان بە بەردەوام بسڕێنەوە، چونكە ئەوانەی پێش خۆیان كە هەن، ناسڕێنەوە و بەمەش لە قەبارەی میمۆری مۆبایلەكە كەم دەكەن.\nسێیەم: نوێكردنەوەی سیستەمی مۆبایلەكە\nئەگەر مۆبایلەكەت هێشتا لەسەر سیستەمی كۆن كار دەكات، ئەوا رەنگە خێرایی مۆبایلەكە كەم بكات، بۆیە نوێكردنەوەی سیستەمی مۆبایلەكە بە نوێترین ڤێرژنی كۆمپانیای دروستكەری مۆبایلەكە، رێگایەكی باشە بۆ خێراكردنی.\nچوارەم: ئەو بەرنامانەی توانای مۆبایلەكەت زیاد دەكەن\nزۆرێك لە بەرنامە هەیە رەنگە ئەگەر دایان بگرینە سەر مۆبایلەكانمان سوودی زۆری دەبێت لە بەرزكردنەوەی توانای مۆبایلەكە و كەمكردنەوەی ئەو كاتەی پێویستە بۆ كردنەوەی بەرنامەكانی تر، تەنانەت بەرنامەی تایبەت هەیە كە رووبەری هەڵگرتنی كاتی شتەكان لە میمۆری، خۆی دەیسڕێتەوە.\nپێنجەم: گۆڕینی پاتری\nرەنگە ئەمە دوا هەنگاو بێت بیگریتەبەر بۆ خێراكردنی مۆبایلەكەت، چونكە بە تێپەڕبوونی كات، پاتری مۆبایل هەمان توانا و چالاكی جارانی نامێنێت، بۆیە پێویست دەكات بیگۆڕیت بۆ ئەوەی توانای مۆبایلەكەت زیاتر بێت.


جگەری قەدەغەکراو لەناو خەیاردا دەستی بەسەردا گیرا\n14 گه‌نجى شیلادزێ ئازادكران\nئه‌و كه‌سه كێیه كه بۆ پۆستى سه‌رۆك وه‌زیرانی عێراق زۆرترین لایه‌نگرى هه‌یه؟\nدۆسیه‌ى باخى نایاسایى لەم ناوچەیەی کوردستان ده‌درێته داواكارى گشتى\nهەواڵ / ڕاپۆرت :: 08/12/2019 :: 888 جار بینراوە\nئینفۆگرافیک :: 4 کاتژمێر پێش ئێستا\nبەسەدان پەنابەر لە تورکیا دەستگیر دەکرێن\nدوای ئەوەی رۆژی ٤ تشرینی یەکەمی ٢٠١٩ ئەنجومەنی باڵای فه‌توای یه‌كێتی زانایانی ئیسلامی ده‌رباره‌ی شۆفێریكردنی ته‌كسی له‌لایه‌ن ژنان و حوكمی سوار بوونی ژنان له‌گه‌ڵ شۆفێرانی پیاودا دەرکرد ناڕه‌زایه‌تی جۆراوجۆری به‌دوای خۆیدا هێنا، سەرۆکی یەکێتی زانایان دەڵێت: "ئەوە فەتوا نییە و رونکردەنەوەیە، هۆکارەکەشی بۆ هەڵسوکەوتی شۆفێرانی تاکسی دەگەڕێنینەوە" پارێزەرێکیش دەڵێت: "لەڕووی یاساییەوە هیچ کاریگەری نییە، هاوکات شارەزایەکی بواری ئاینیش ئەوە دەخاتەڕوو کە "لە قورئاندا هاتووە پێغەمبەرانیش نەیانتوانیوە فەتوا بدەن، چ جای لیژنەیەک بێت".\nئەنجومەنی فەتوای هەرێم لەدوایین کۆبوونەوەی خۆی ٨ بڕیاری بە نوسراوێکی فەرمی کە کڵیشەی ئەنجومەنی باڵای فەتوای هەرێمی کوردستانە، لە رۆژی ٤ کانوونی یەکەمی ٢٠١٩ دەریکردووە، تیایدا ٨ خاڵی ئاماژە پێداوە و لەژێر ناوی (حوکمی سەرکەوتنی ئافرەت بەتەنیا لەگەڵ شۆفێری تاکسی و حوکمی ئەو پارەیەی کە شۆفێرەکە وەریدەگرێت)" بڵاو كراوەتەوە.\nئەنجومەنی فەتوا لە نوسراوەکەیدا ئەوەی خستووەتەڕوو، بەهۆی زۆربوونی رووداوی ناشەرعی و تاوانی کۆمەڵایەتی، بوونی پرسیاری زۆری هاوڵاتیان سەبارەت بە حوکمی سەرکەوتنی ئافرەت بەتەنها لەگەڵ شۆفیری تاکسی ئەنجومەنی باڵای فەتوا رونکردنەوەیەكی ٨ خاڵی بڵاودەكاتەوە".\nئەو روونکردنەوەیەی ئەنجومەنی باڵای فەتوا ناڕەزایەتی زۆری لێکەوتەوە و لەوبارەیەوە، پارێزەرێک بۆ دواڕۆژ دەڵێت: "سەبارەت بەو فەتوایەی یەکێتی زانایانی کوردستان ئەنجومەنی باڵای فەتوا کە ئاماژەی بە کۆمەڵێک بابەت داوە سەبارەت بە هاتوچۆی ڕەگەزی مێینە و وەرگرتنی پارە و شۆفێرانی تاکسی، ئەو فەتوایە لە ڕووی یاساییەوە هیچ کاریگەری و قاڵبێکی یاسایی نییە، کاری یاسایی پێناکرێت".\nرێبین سەباح بۆ دواڕۆژ وتیشی: "ئەوە تەداخولکردنێکی راستەوخۆی ژیانی تاک و پێشێلکردنی ئازادی تاکە کەسە، من داوایان لێدەکەم کە ئەگەر بەڕاست یەکێتی زانایان لە خەمی خەڵکی هەرێمی کوردستان دایە، واباشە بە فەتوایەک حکومەت ناچار بکا بە دانەوەی قەرزی پاشەکەوتی موچەی فەرمانبەرو مامۆستایان و خانەنشینان".\nدوای بڵاوبوونەوەی نوسراوکە لە تۆڕە کۆمەڵایەتییەکان و هاوکات لە میدیا لۆکاڵییەکانی هەرێمی کوردستان، کاردانەوەی جۆراوجۆری بەدوای خۆیدا هێناوە.\nلەبارەی نوسراوەکە، دکتۆر یونس راوی، شارەزا و رەخنەگری ئاینی لەبارەی ئەو روونکردنەوەیەی ئەنجومەنی باڵای فەتوا بۆ دواڕۆژ دەڵێت: "زۆر نا لۆژیکییە لە سەدەی ٢١، کە ترۆپکی زانست و زانین و فەلسەفە و جیهانگیرییە، تۆ بێیت بەناوی خودا ژنان ئامۆژگاری بکەیت، چۆن چۆنی لەگەڵ تاکسی هاتووچۆ بکەن، لەکاتێکدا زۆرینەی ئەو ژنانەی تۆ ئامۆژگارییان دەکەیت، ئەکادیمیست و خوێنەوار و دونیادیدە و تێگەیشتون".\nهەروەها دەشڵێت: "بەپێی هەموو بنەمایەک کەس بۆی نییە فەتوا بدات، تەنانەت پێغەمبەریش ئەو مافەی نییە، چونکە ئایەتی (176) سوڕەتی (النساء) دەفەرموێت: "ئەی موحەممەد داوای فەتوات لێدەکەن، بڵێ بەتەنها خودا فەتوا دەدات، هەروەها لە ئایەتی (127) هەمان سوڕەت دەفەرموێت: "دەربارەی ژنان داوای فەتوات لێدەکەن، بڵێ خودا فەتوایان بۆ دەدات، بۆیە ئەوە نالۆژیکییە".\nیونس راوی ئەوەش دەخاتەڕوو، ئەم جۆرە فەتوایانە سوکایەتییە بە پیاوان، کە لەتەنهایی ژن دەرفەت وەردەگرن بۆ تەحەروش و پەلاماردانیان، هەروەها توندتوژییە دژ بە ژنان، کە ناقصی عەقڵ و دین و ئیرادە و هێزن، ناتوانن بەرگە بگرن بەرامبەر پیاو، پرسیارەکەش ئەوەیە ئەو ژنانەی سینگڵن، ئۆتۆمبێلیشیان نییە، خوێندن یان کار یان ئەرکیان لەسەرە، چیبکەن؟".\nهەریەک لە دوو ناوەندی باڵای هەرێم رەخنەی توند لە رونکردنەوەکە دەگرن ئەوانیش هەریەکە لە ئەنجومەنی باڵای کاروباری خانمان و ناوەندی سیکۆلارە و بە ئازادی پێشێلکردن و نالۆژیکی و پێشێلکردنی ئازادی تاک و کەمکردنەوەی هەیبەتی دەزگا یاساییەکانی هەرێم ناوی دەبەن".\nلەوبارەیەوە ئەنجومەنی باڵای کاروباری خانمان کە سەربە ئەنجومەنی وەزیرانی هەرێمی کوردستانە رەخنە لە رونکردنەوەكە دەگرێت و بەفەرمی دوێنێ هەینی لەراگەیاندراوێکدا ئاماژەی بەوەدا "وروژاندنی ئه‌م بابه‌تانه خزمه‌ت به ئاشته‌وایی و هاوژیانی و یه‌كسانی و مافه‌كانی مرۆڤ ناكات، ئه‌م فه‌توایه پێشێلكردنی كه‌رامه‌تی ژن و پیاوه، به تایبه‌تی برایانی شۆفێری ته‌كسی".\nهەروەها، ناوەندی سیکۆلار لە هەرێمی کوردستان لەبارەی ئەو روونکردنەوەیەی ئەنجومەنی باڵای فەتوا لە راگەیەندراوێکدا دەڵێت: "خودی بوون و کاری ئەم لیژنەیە دەستوەردانی ئیسلام و شەریعەتەکەیەتی لە ژیانی مەدەنی خەڵکی کوردستاندا و پێویستە هەموو فەتوا و بڕیارەکانی وەک کارێکی نایاسایی و دوور لە شێوازی بەڕێوەبردنی مەدەنیانەی کۆمەڵگە دابنرێت، هەیبەتی دەزگا شەرعی و یاساییەکان کەمدەکاتەوە".\nهەروەها هاتووە، پێویستە ژنان و خەڵکی سێکولار و ئازادیخوازی کوردستان داوای جیایی تەواوی دین لە دەوڵەت و دەستێوەردانی شەریعەتی ئیسلامی لە ژیانی گشتیدا و خواستی قەدەغەکردنی ئەم لیژنەی فەتوا و هەموودەزگایەکی فەرمی دینی بەڕوی دەسەڵاتداراندا بەرز بکەنەوە."\nلەبارەی کاردانەوەکان، سەرۆکی یەکێتی زانایانی ئاینی ئیسلامی کوردستان بۆ دواڕۆژ دەڵێت: "خەڵک و ئەوانەی رەخنەش دەگرن لە بابەتەکە نەگەیشتوون و لەدوورەوە بڕیاریان داوە و ناکرێت ئاوا بەبێ زانیاری قسە لەسەر بابەتەکە بکرێت".\nدکتۆر عەبدوڵا وەیسی، سەرۆکی یەکێتی زانایانی ئاینی ئیسلامی کوردستان لەوبارەیەوە تایبەت بۆ دواڕۆژ وتی: "ئەو نوسراوەی ئەنجومەنی باڵای فەتوا تەنیا روونکردنەوەیە و فەتوا نییە زۆربەی ئەوانەی قسەی لەسەر دەکەن لێی تێنەگەیشتوون و نازانن چۆنە و چییە، بۆیە ناکرێت لەدوورەوە بڕیاری لەسەر بدرێت".\nدەشڵێت: "ئێمە ئەو روونکردنەوەیەمان گشتگیر نەکردووە بۆ هەمووان، تەنیا بۆ دوو حاڵەتمان دیاریکردووە، یەکەم هاتووچۆی ژنان و ئافرەتان بە تاکسی بۆ دەرەوەی شار، دووەم بۆ ئەو ژنانەی کە گومانیان لە شۆفیری تاکسی هەیە و هاوکات ئەو شۆفئیرانەشی گومانیان لە ژنێک هەیە".\nسەرۆکی یەکێتی زانایان بۆ دواڕۆژ، رونیشدەکاتەوە، بەهیچ جۆرێک رونکردنەوەکە تەداخولکردن نییە لە ئازدی تاکە کەسی، ئەوانەی وادەڵێن لە رونکردنەوەکە حاڵی نەبوون و بۆ رونکردنەوەکەش سودمان لە وڵاتی ئوردون و میسر وەرگرتووە، ئەوەش بۆچوونی دکتۆر عەلی جومعەیە کە بەناوبانگە لە جیهانی ئیسلامیدا".\nهەروەها دەشڵێت: "ئێمە وتومانە واباشترە ئەو کارە نەکرێت نەک بڵێین حەرامە و نابێت ئەوەش فەتوای قەتعی نییە و تەنیا رونکردنەوەیە و هیچی تر".\nپیاوێك ڤیدیۆى سێكسى ژنه‌كه‌ى و خۆشه‌ویسته‌كه‌ى بڵاوده‌كاته‌وه


بەشێك لە خوێندكاران لە خوێندن دەبەخشرێن و ئەمڕۆش ئێوارە وەزیری پەروەردە پەیامێك لەبارەی چارەنوسی خوێندنی ئەمساڵەوە بڵاو دەكاتەوە.\nوا بڕیارە ئێوارەی ئەمڕۆ ئالان حەمەسەعید، وەزیری پەروەردەی حكومەتی هەرێم لەبارەی چارەنوسی خوێندنی ئەمساڵەوە پەیامێك بڵاو بكاتەوە بۆ ئەو مەبەستەش راگەیاندنی وەزارەتی پەروەردە ئاگاداریەك ئاراستەی سەرجەم خوێندكاران و مامۆستایان و كارمەندان و هاوڵاتیانی هەرێمی كوردستان دەكات .\nبەگوێرەی وتەی سەرچاوەیەكیش لە وەزارەتی پەروەردە بۆ (لڤین پرێس) ئەگەر قەدەغەی هاتوچۆ درێژ بکرێتەوە خوێندكارانی قۆناغی 1تا 6ی بنەڕەتی لە خوێندن دەبەخشرێن و وەك دەرچوو هەژمار دەكرێن ئەوەش لە كۆبونەوەی ئەنجومەنی وەزارەت قسەی لەبارەوە كراوە.\nئەو سەرچاوەیە ئەوەشی وت بۆ خوێندكارانی پۆلەكانی 9 و 12 تاقیكردنەوەی ئەزمونە گشتیەكان ئەنجام دەدەن لە هاویندا تەنها ئەو بابەتانە تاقیكردنەوەی تیادا ئەنجام دەدرێت كە لە وەرزی یەكەمدا خوێندراوە.\nدوێنێ لە ئەنجومەنی وەزیران گفتوگۆ لەبارەی چارەنوسی خوێندنی ئەمساڵ كراوە، وا بڕیارە ئەمڕۆش وەزارەتی پەروەردە ناوەڕۆكی گفتوگۆی ئەنجومەنی وەزیران لەو بارەیەوە ئاشكرا بكات.\nئەو پەیامەی وەزیری پەروەردە كە بڕیارە ئەمڕۆ ئێوارە بڵاوی بكاتەوە لەسەر پرۆسەی خوێندنە و زانیاری لەسەر دەستپێكردنەوە و شێوازی بەرێوەچونی پرۆسەكە و تاقیكردنەوەكانی دەدات لەماوەی چەند مانگی ئایندەدا.\nلڤین ئەوەی زانیوە، سیستەمی تاقیكردنەوەی خوێندكارانی دەگۆڕێَت بۆ ئەوەی قەرەباڵغی و بەریەك كەوتن كەم بێتەوە بە ئەگەرێكی زۆر هۆڵی ناوەندەكانی خوێندنی باڵا بەكاردەهێندرێت.


شوبات | 2014 | مەسعوود مەناف|Masoud Manaf\nArchive for شوبات, 2014\nئەمریکا رەخنەی لە رەوشی نالەباری مافی مرۆڤ لە هەرێمی کوردستان هەیە\n28 شوبات 2014 Rojpress\t1 comment\nNNSROJ: لە راپۆرتی ساڵانەی وەزارەتی دەرەوەی ئەمریکا سەبارەت بە رەوشی مافی مرۆڤ لە عێراق، بە هۆی ئەشکەنجەدان، ئازار و زەخت بۆ سەر گیراوان، کوشتنی رۆژنامەنووسان ، گووشارخستنە سەر دامەزراوەکانی کۆمەڵگای مەدەنی و هتد، رەخنە لە حکوومەتی هەرێمی کوردستان و ناوەندە ئیستخباراتی و ئاسایشییەکانی گیراوە.\nلە راپۆرتی ساڵی ٢٠١٣ی وەزارەتی دەرەوەی ئەمریکادا، “پاراستن”، دەزگای ئیستخبارانی پارتی دێمۆکراتی کوردستان و “زانیاری”، دەزگای ئیستخبارانی یەکێتیی نیشتمانیی کوردستان، بە ئەشکەنجەدان و پێشێلکردنی مافی گیراوان تۆمەتبار کراون. زیاتر بخوێنەوە…\nهاوکێشە سیاسییەکان، هەڵبژاردن و کورد\n28 شوبات 2014 Rojpress\t2 comments\nگونای ئاسلان- کوردستان٢٤\nتورکیا لەگەڵ جیددیترین قەیرانی مێژووی خۆی رووبەڕوویە و رۆژ بە رۆژ، پرسیارەکان سەبارەت بە داهاتووی ئەو وڵاتە زیاد و زیادتر دەبن. ئەم وڵاتە خەریکە بەرەو رۆژانێک هەنگاو دەنێ و بە قۆناخێکدا تێپەڕ دەبێ کە نە داهاتووەکەی پێشبینی دەکرێ و نە کەسیش دەزانێ چ گۆڕانکاریگەلێک مومکینە بقەومێ. بە واتایەکی تر، ئێستا لە قۆناخی هێمنی بەر لە تۆفان داین. کۆبوونەوە یەک لە دوای یەکەکانی ئانکارا، هەڵوەشانەوەی سەفەرەکانی کۆتایی حەوتووی ئەردۆغان، کۆبوونەوەی ئەنجوومەنی ئاسایشی نیشتمانی و رووداوی لەو چەشنە، ئاڵۆز و شڵەژاوەی وەزعەکەمان زیاتر دەخەنە ڕوو. رێک لەم بارودۆخەدا، تورکیا بەرەو پیری هەڵبژاردن دەچێ. چوار حەوتوو بۆ هەڵبژاردنی شارەدارییەکان ماوە و ئەمەش لەکاتێکدایە کە رەوشی سیاسیی تورکیا، تا بڵەی تێکەڵاو و ئاڵۆزە. سەرەتا هەڵبژاردنی شارەدارییەکان و پاشان هەڵبژاردنی سەرۆکایەتی کۆمار و پارلەمان بەڕێوەدەچێ. زیاتر بخوێنەوە…\nنووری مالکی دەڵێ “مووچە لە بەرانبەر گەڕاندنەوەی داهاتی نەوت”\nNNSROJ: نووسینگەی نووری مالکی، سەرۆک وەزیری عێراق، پێشنیوەڕۆی هەینی ٢٨ی فێبرواری، بەیاننامەیەکی نووسراوی بڵاوکردۆتەوە و بانگەشەی کردووە کە حکوومەتی عێراق، مووچەی فەرمانبەرانی کورد و بودجەی هەرێمی کوردستانی نەبڕیوە بەڵکوو ئەوە خەتای پارلەمانی عێراق و بە تایبەت فراکسیۆنی هاوپەیمانی کوردستانە، کە دانیشتنی تایبەت بە پەسەندکرانی بودجەی بایکۆت کردووە.\nمالکی ئاماژەی بەوە کردووە کە حکوومەتی ناوەندی هەموو ساڵێ، پشکی بودجەی هەرێمی کوردستان-کە لەسەدا ١٧ی بودجەی عێراقە-ی لە کات و ساتی خۆیدا بەڕێ کردووە و خۆی حکوومەتی هەرێم، بەرپرسیارێتیی خەرجکردنی ئەو بودجەی لە ئەستۆ بووە.\nبە گوتەی سەرۆک وەزیری عێراق، بڕیار بووە کە هەموو ساڵێ هەرێمی کوردستان ئەو بڕە پارەی کە لە رێگەی فرۆشتنی نەتەوە دەستی دەکەوێ، بگەڕێنێتەوە خەزێنەی حکوومەتی ناوەندی بەڵام سی ساڵە ئەو کارەی نەکردووە و بەمەش یاسای پێشێل کردووە. زیاتر بخوێنەوە…\nبەدەپە هەڵوێستی توندی دژ بە سکانداڵەکانی ئەم دواییانە گرتووە/ داوای هەڵبژاردنی پێشوەخت دەکات\n28 شوبات 2014 Rojpress\t11 comments\nپاش ئاشکرابوونی فایلێکی تۆمارکراوی گفتگۆی تەلەفۆنی نێوان ئەردۆغان و کوڕەکەی بیلال. سەلاحەدین دەمیرتاش، هاوسەرۆکی بەدەپە لە کۆبوونەوەی رۆژی سێشەممەی حیزبەکەی لە پارلەمانی تورکیادا، بە توندی هێرشی کردە سەر ئاکەپە. دەمیرتاش روو لە ئەردۆغان وتی کە قبووڵی بکە کە شڵەژاوی و هەڵەت کردووە و خەریکە وڵات بەرەو بشێوی و داڕمان دەبەی. بەدەپە، پارتی دەسەڵاتدار وەکوو مافیایەک پێناسە دەکات کە کاری لە جێگەی خزمەت بۆتە گەندەڵی و دزی و حەپەلووشکردنی سامانی خەڵکی فەقیر و هەژار لە ژێر ناوی ئیسلامەتی و خزمەت.\nدەمیرتاش شەوی ٢٧ی فێبرواریش لە وتووێژێکدا لەگەڵ شیرین پایزین هەر لەمبارەوە گوتی کە ئاکەپە بۆتە قوربانی هەڵەکانی خۆی و ئێستا دیلی ئەو دێوانەیە کە بەدەستی خۆی سازی کردن. ناوبراو وتی کە ئاکەپە پێمان دەڵێ کە ئێوە کارتان بە دۆسیەی گەندەڵی نەبێ، ئێمە بەڵێن دەدەین کە پرسی کورد چارەسەر بکەین، شتیک کە لە لایەن بەدەپەوە قبووڵ ناکرێ بۆیە کە پارتێکی گەندەڵ و ساختەکار و دز ناتوانێ پرسەکە چارەسەر بکات و تورکیا بەرەو دێمۆراتیزاسیۆنی زیاتر ببات.\n27 شوبات 2014 Rojpress\tلێدوانێک بنووسە\nپۆلات جان که یه‌کێکیشه له‌سه‌رکرده‌کانى په‌په‌گه که باڵى سه‌ربازى پارتى یه‌کێتى دیموکراتى سوریا (په‌یه‌ده)یه، له‌چاوپێکه‌وتنێکى هاوڵاتی-دا باس له‌پێکهاته‌ى هێزه‌کانیان‌و شه‌ڕکردنیان ده‌کات له‌دژى گروپه‌کانى داعش‌و به‌ره‌ى نوسره‌و ئاشکراشیده‌کات که‌ژماره‌یه‌ک دیل‌و ته‌رمى کوردانى هه‌رێمیان لایه که له‌نێو ئه‌و دوو گروپه‌دا له‌دژیان شه‌ڕیان کردوه‌و ده‌شڵێت «ئاماده‌ین له‌ناوچه دابڕاوه‌کانى هه‌رێم دژ به‌داعش شه‌ڕ بکه‌ین». زیاتر بخوێنەوە…\nکەمپەینێک بۆ هاوکاری ژنانی رۆژئاوا بەڕێوە چوو+ وێنە\n27 شوبات 2014 Rojpress\t1 comment\nNNSROJ: کۆمەڵێک لە چالاکی ژنی رۆژهەڵاتی کوردستان، کە کەمپەینێکیان بۆ کۆکردنەوەی هاوکاریی تایبەت بە ژنانی رۆژئاوای کوردستان راگەیاندبوو، ئەمڕۆ پێنجشەممە[٢٧ی فێبرواری]، بە دابەشکردنی هاوکارییەکان و بڵاوکردنەوەی بەیاننامەیەکی نووسراو، کۆتاییان بە هەڵمەتەکەیان هێنا.\n“هەریر رەسوڵی، شلێر باپیری، سیلڤانا بایەزید پور و رۆزا حسێن پەناهی”، ناوی ئەو چوار چالاکەیە کە دەستپێشخەری کەمپەینی ئاماژەپێکراو بوون کە ئامانجی، دابینکردنی بەشێک لە پێداویستییەکانی ژنانی کۆچبەری رۆژئاوای کوردستان بوو.\nبەڕێوەبەرانی کەمپەینەکە، لە بەیاننامەکەیاندا رایانگەیاندووە کە هاوکارییە کۆکراوەکەیان، ئەمڕۆ لە نێو ژنانی کۆچبەری نیشتەجێی کەمپی “قوشتەپە”ی باشووری کوردستان بڵاوکردۆتەوە و داواشیان لە دامەزراوەکانی کۆمەڵگای مەدەنی و بە تایبەت رێکخراوەکانی ژنان کردووە، زیاتر ئاوڕ لە دۆخی ژنانی کۆچبەر بدەنەوە.\nم.م. زیاتر بخوێنەوە…\nکەڵک لە #سکایپ وەرمەرگرن!\nلورێن کیرچنێر، پسپۆرێکی میدیایی و رۆژنامەنووسی ئاشتیخواز، کە هاوکات پسپۆری بواری دیجیتاڵ سێکیوریتیشە، وتارێکی سەبارەت بە مەترسی دەستپێڕاگەیشتنی ناوەندە ئاسایشییەکانی ئەمریکا و هاوپەیمانەکانی بە ناوەڕۆکی چەت و گفتگۆ نهێنییەکانی سکایپدا بڵاوکردۆتەوە. ناوبراو باسی لەوە کردووە کە سەرنووسەری گاردیەن لە ئەمریکا، ساڵی رابردوو شتێکی وەهای بە هاوپیشەیەکی برازیلی خۆی وتووە و … دەگوترێ سنۆدنیش سەلماندوویەتی کە ئێن ئێس ئەی ئەمریکا توانای کۆنترۆڵی سەرجەم پێوەندییەکانی سکایپی هەیە و چین لە ناوخۆی وڵات هەمان کار دەکات و تەنانەت دەزگای ئیستخباراتی ئاڵمانیش هەوڵی هەککردنی سکایپ و گوێگرتن لە پێوەندییەکانی خەڵکی داوە و ..\nخۆلاسە، لورێن پێشنیار دەکات کە ئەگەر رۆژنامەنووسن و یا مومکینە شتێکتان لە لا بێ کە سەرنجی دەزگا ئاسایشی و سیخوڕییەکانی ئەمریکا و هاوپەیمانەکانی رادەکێشێ، لە سکایپ کەڵک وەرمەگرن.\nهەرچەند ئەمڕۆژانە بیستم کە ڤایبێریش هی برا جوولەکە ئیسرائیلییەکانە و لەخۆوە نییە کە مفت و مەرحەبا، ئەو ئەپڵیکەیشنەیان خستۆتە ئیختیار خەڵکی. واتس ئاپیش کە بوو بە سامانی فەیسبووک و فەیسبووکیش کە دیارە چۆن ژیانی ئێمەمانان کۆنترۆڵ دەکات و چۆن زانیارییەکانمان کۆ دەکاتەوە و … زیاتر بخوێنەوە…


یادی 50 ساڵه‌ی جوڵانه‌وه‌ی جوتیارانی بۆكان\nمێژوو له رووداوه‌كانی رۆژانه پێك دێ. نووسینه‌وه‌ی رووداوه‌كان و تۆماركردنی به‌سه‌رهاته‌كان( كۆمه‌ڵایه‌تی, سیاسی, فه‌رهه‌نگی و زانستی ), ده‌توانێ ببێته پاڵپشت بۆ ئیسپات كردن نه‌ته‌وه و ئه‌ندامانی, له‌م ڕێگایه‌شه‌وه ڕێگای داهاتوو ده‌توانێ رۆشنتر بێ. كورد به‌شێكی به‌سه‌رهات و سه‌ربورده‌كانی له ڕێگای ئه‌ده‌بیاتی زاره‌كی یه‌وه پاراستووه و به‌شی زۆرتری یان فه‌وتاوه یان له زمانی خاس وخراوی نووسه‌رانی دۆست و دوژمنی كورده‌وه نووسراوه. ئه‌وه‌ش كورد خۆی ئه‌مڕۆ چه‌نده به زمان و قه‌ڵه‌می ڕاستی رووداوه‌كانی ئه‌مڕۆی تۆمار ده‌كات پرسیاری جێگه‌ی باسه. بۆكانیش بستێك خاكی كوردستانه و وه‌ك هه‌ر شوێنێكی تر, رووداوه‌كانی فه‌رامۆش ده‌كرێن, به‌ڵام پرسیار مرۆڤ هان ده‌دا كه وڵام په‌یدا بكات. زۆر كه‌س باسی جوڵانه‌وه‌ی جوتیاران و خه‌یاته‌كانی بۆكانی ده‌ما وده‌م بیستوه, به‌ڵام تا ئێستا پاش تێپه‌ڕ بوونی 50 ساڵ هێشتا نووسراوه‌ێكی باوه‌ڕ پێكراوه له به‌ر ده‌ست دا نیه. بۆ ڕێزگرتن له‌م ڕووداوه گرینگه‌ی ناوچه‌ی بۆكان و ڕێزگرتن له ئه‌و كه‌سانه كه نیو سه‌ده به‌ر له ئه‌مڕۆ دژی زۆرداری وه‌ستان, ئه‌م كورته نووسراوه‌یه‌ی نووسه‌ر حه‌سه‌ن سه‌لاح سۆران بڵاو ده‌كه‌ینه‌وه و لێكۆڵینه‌وه‌ی ڕووداوه‌كه ده‌خه‌ینه ئه‌ستۆی ئه‌و كه‌سانه كه ده‌توانن به شوێن به‌ڵگه‌نامه‌كاندا بگه‌ڕێن یان گۆێ بۆ ئه‌و كه‌سانه بگرن كه به‌شدار یان ئاگاداری رووداوه‌كه بوون.\nله ساڵی 1330(1951) بزوتنه‌وه‌ی جوتیاران ده‌ستی پێكرد كه له ڕێبه‌رانی بزوتنه‌وه‌كه له ناوچه‌ی بۆكان ئه‌مانه بوون:\nلوتكه‌ی جوڵانه‌وه‌كه, له پاییز و زستانی 1331دا بوو, كه دوكتور موسه‌دیقش له تاران له گه‌ڵ شا كێشه‌ی بوو. به‌م چه‌شنه بوو, كه جوتیاران دْیانوویست زه‌وی ببێ به هی خۆیان و بێگاری و شت نه‌كه‌ن. خاوه‌ن مڵكه‌كانیش دژی ئه‌مه بوون. دیاره جوتیاران خۆیان به لایه‌نگری موسه‌دیق ده‌زانی. هه‌ر كه‌س ئه‌ندامی ئه‌و بزوتنه‌وه‌یه بوو سوێندی به قورئان خواردبوو, كه به‌و جوڵانه‌وه‌یه وه‌فادار بێ. جا ئه‌وانه‌ی كه سوێندیان خواردبوو, زۆرتر به شه‌و ده‌چوونه گونده‌كان و وه‌ك نوێنه‌ری جوڵانه‌وه, خه‌ڵكیان سوێند ده‌دا. ده‌توانم بڵێم نوخته‌ی به‌رزی بزووتنه‌وه‌كه له گوندی ئاڵبڵاغ بوو. تا وای لێهات نیزیكه‌ی 10000(ده هه‌زار) نه‌فه‌ر وه‌رزێر( چ جوتبه‌نده, چ قه‌ره), له زستانی 1331 دا, له گوندی ئاڵبڵاغ كۆبوونه‌وه و چه‌ند كه‌سیان به گروگان(بارمته) گرت و ده‌یانوویست بێن بۆكان له ده‌ست هێزی ده‌وڵه‌ت ده‌ربێنن, كه لایه‌نگری شا بوون. له‌م كۆبوونه‌وه‌دا, شه‌ڕێك ساز بوو له نێوان وه‌رزێران و دژی وه‌رزێران دا,كه وه‌رزێران كه‌سێكیان به ناوی « ره‌سو كه‌مه‌ره شل» , كه خه‌ڵكی ئاڵبڵاغ بوو به كوته‌ك, ده‌سكه ته‌ور و شتی وا له‌ت له‌ت كردو كوشتیان. له ئه‌و شه‌ڕه‌دا , وه‌رزێران چه‌كی گه‌رمیان نه‌بوو, ئه‌وه بوو كه هه‌ر كه‌س ده‌بوو كوته‌كێكی بزمارریزكراوی پێ بێ. به‌ڵام پێش ئه‌وه‌ی كه دوكتور موسه‌دیق له تاران تێك بشكێ له 28ی گه‌ڵاوێژ1332(19ی نوامبری 1963), وه‌رزێره‌كان تێكشكان, هه‌ڵاتن و بڵاوبوون.\nله مانگی ره‌شه‌ممه‌ی 1331دا, نزیكه‌ی 300 ماڵ به خێزانه‌وه(ته‌قریبی), وه‌ك په‌ناهێنه‌ر هاتن بۆ گوندی ئێمه(ساروقامیش), په‌نایان هێنا بۆبابم, كه به پیاوێكی زانا, لایه‌نگری هه‌ژار و دڵسۆز به‌ناوبانگ بوو. له بیرم دێ, یه‌ك له‌و ماڵه په‌ناهێنه‌رانه كه‌سێك بوو به ناوی بایز خه‌ڵكی تیكان ته‌په‌و هه‌ر چۆن بوو, بابم ئه‌و گشته حه‌شیمه‌ته‌ی له مردن نه‌جات دا و ته‌نانه‌ت جارێكیش كه هاتن بیانگرن, بابم به‌ربه‌ره‌كانی كرد و نه‌یهێشت خوێن له لوتی هێچ په‌ناهێنه‌رێك بێ.تا گه‌یشته مانگی جۆزه‌ردانی ساڵی 1332, ئیدی هه‌وا خۆش ببو و په‌نابه‌ره‌كان, هه‌ر یه‌ك په‌ره‌وازه‌ی گۆشه‌ێكی دنیا بوون, تا تۆڵه‌یان لێ نه‌سێن و نه‌یانكوژن. بڕێك له‌و په‌نابه‌رانه ئه‌مانه بوون:\nچون 50 ساڵ له ئه‌وه ده‌گوزه‌رێ, ناوی كه‌سی دیكه‌م له بیر نه‌ماوه.


بیركردنەوەی دەوڵەتمەدار لە ناو هاوكێشەی ئاڵۆز و ژینگەی سیاسیی ناسەقامگیردا\nگوڵان میدیا April 12, 2021 راپۆرتەکان\nدەوڵەتمەداری سەركەوتوو بە كەسانی پێش خۆی و ئەوانەی جێگەی دەگرنەوە بەراورد دەكرێت، هەروەها هەندێك جار لەگەڵ دوژمنەكانی و، تەنانەت لەگەڵ خودی خۆیشی لە سەردەمێكدا لەگەڵ سەردەمێكی دیكەدا...، پرسی گرنگ لە هەڵسەنگاندنی دەوڵەتمەداردا وەڵامدانەوەی ئەو پرسیارەیە: ئایا دەتوانێت لە بارودۆخێكی تایبەتدا چۆن مەزندە بكات و رەنگدانەوەی مەزندەكانی لەسەر نەتەوە چۆن دەبن؟.. دەوڵەتمەدار لەبەر ئەوەی ئامانجەكانی ئەقڵانین، وەك یاریزانێكی لێهاتووی شەترەنج «فیل و پادشا» بەهەمان ئاستی وریایی بەكاردێنێت و، هەرگیز خۆی لە چواردیوای سیاسەتی هەنووكەیی بەند ناكات و دوورتر بۆ پرسەكان دەڕوانێت. دەوڵەتمەداری سەركەوتوو لەوە بەئاگایە كە لە سیستمی دیموكراتی نوێنەرایەتیدا و، بەتایبەتی ئەگەر ناسەقامگیری لە ناو دەسەڵاتی جێبەجێكردندا هەبوو، ئەوا ئامانجە نەتەوەیی و نیشتمانییەكان دەگۆڕێت بۆ مانەوەی كابینە وەزارییەكە و لە زۆر پرسی گرنگ چاو دەپۆشێت كە دەزانن پێویستیشن، بۆیە دەوڵەتمەدار هەوڵی خۆی دەخاتە كار بۆ ئەوەی بە هەموو شێوەیەك ئەو ناسەقامگیریە نەهێڵێت و بەرژەوەندی باڵای نەتەوەیی و نیشتمانی بپارێزێت و..، لەسەر حكومەت پێویستە پێش هەموو شت ئاسایش و سەقامگیری دابین بكات،. دەوڵەتمەدار ناتوانێت بە تەنیا «ئاشتیخواز» بێت، بەڵكو دەبێت پێش هەمووشت بیر لە سەلامەتی و پاراستنی حكومەت و قەوارە سیاسییەكەی بكاتەوە.\nجان باتیست دۆرۆزیل\nگەورە مێژوونووسی فەرەنسی..\nكتێبی «دەروازەیەك بۆ مێژووی پەیوەندییە نێودەوڵەتییەكان»\nلەناو گێژاوی سیاسەتی نادڵنیایی و تەمومژاویدا\nباراك ئۆباما چل و چوارەمین سەرۆكی ئەمریكا، كاتێك ستایشی ئەبراهام لینكۆڵنی شانزدەهەمین سەرۆكی ئەمریكا دەكات، ئاماژە بەوە دەكات و دەڵێت: «لینكۆڵن ئەو دەوڵەتمەدارە پاڵەوانە بوو كە فێری كردین چۆن لە ناو ئاسمانی تەمومژاوی رۆژگارە سەختەكاندا، بڕیاری بوێرانە بدەین و چۆن لەناو ئەو تەمومژانە بڕەوێنینەوە و رووناكی بۆ گەلەكەمان بگێڕینەوە»\nئەم گووتەیەی باراك ئۆبامای «دیموكراتی» بۆ ئەبراهام لینكۆڵنی «كۆماری» دوو خاڵی گرنگمان بۆ بەرجەستە دەكات:\n1. لینكۆڵن لە پێناوی كۆتاییهاتنی «سیستمی كۆیلایەتی» بڕیاری شەڕی بێ رەزامەندی كۆنگرێس دا، ئەمەش مانای ئەوەیە دەوڵەتمەداری پاڵەوان ناتوانێت تەنیا «ئاشتیخواز» بێت. هەروەها ناشتوانێت پرسە باڵاكانی نەتەوە بە پەرلەمانێكی ناسەقامگیر بسپێرێت.\n2. دەوڵەتمەدار كە ئامانجی پاراستنی بەرژەوەندیی باڵای نەتەوەیی و نیشتمانییەوە، دەكەوێتە سەرووی حزب و ئایدۆلۆژیەتی جیاوازی حزبە سیاسییەكانەوە و، بڕیارە بوێر و قورسەكانی دەروازەی مێژووی بۆ دەكاتەوە و، ئەو مێژووەش دەبێتە بەشێك لە مێژووی نەتەوە.\nپرسیاری گرنگ لێرەدا ئەوەیە، ئایا باراك ئۆباما بەچ مەبەستێك، ئاسمانی تەمومژاوی ساڵی 2011ی ئەمریكا بە ئاسمانی تەمومژاوی 1854 بەراورد دەكات؟ ئایا لە ساڵی 2011 شدا بەشێك لە ئەمریكییەكان «كۆیلە»ی بەشێكی دیكە بوون وەك ساڵی 1854؟ وەڵامدانەوەی ئەم پرسیارە پەیوەیستە بەو تەنگژە داراییەی لە ساڵی 2008 ئەمریكا و دەوڵەتانی یەكێتی ئەوروپای گرتەوە و، خۆپیشاندان دەستی پێكرد تا گەیشتە ئەوەی لە ساڵی 2011 گرووپێك لە هەوادارانی «ئاهەنگی چا (Tea Party) جووڵانەوەیەك بەناوی « وۆڵ ستریت داگیربكەن - Occupy Wall Street movement» رابگەیەنن، ئەم جووڵانەوەیە كە خۆیان بە میراتگری ئەمریكای «كۆماری ئازادی» دەزانن، كاریگەرە نەرێنییەكانی بورسەی «وۆڵ ستریت»یان بە زەوتكردنی ئازادی ئەمریكییەكان دەزانی، هەر بۆیە ئۆباما گەیشتبووە ئەو قەناعەتەی دەبێت وەك لینكۆڵن بڕیاری بوێر و قورس بدات، لەمەشدا تارادەیەك سەركەوتوو بوو، بۆیە بۆ خولی دووەمی سەرۆكایەتیش هەڵبژێردرایەوە.\nئەگەر لەم دەروازەیەوە بێنەوە ناو ئاسمانی تەمومژاویی سیاسی و نەبوونی دڵنیایی سیاسیی لە رۆژهەڵاتی ناوەراست بە گشتی و لە عێراق و هەرێمی كوردستان بەتایبەتی، ئەوا پرسی سەرەكیی گرنگ بۆ هەرێمی كوردستان دەبێتە «پاراستنی قەوارەی سیاسیی هەرێمی كوردستان و ئەو ئازادییەی بە خوێنی شەهیدان بەدەستهاتووە» و سەرۆك مسعود بارزانی وەك رێبەرێكی نەتەوەیی و نیشتمانی ئاراستەی دەكات و، دەبێت بڕیاری قورس و بوێرانەی لەسەر بدات.\nمسعود بارزانی وەك رێبەرێك لەم قۆناخە سەختەدا، پاراستنی هەرێمی كوردستانی گرێداوەتەوە بە « كوردستانێكی بەهێز»ەوە، بەڵام چەمكی « هێز» لە بیركردنەوەی مسعود بارزانی دا، كۆمەڵێك رەهەند و مانای جیاواز وەر دەگرێت و هەموو بوارەكانی حوكمڕانی و پرۆسەی سیاسی دەگرێتەوە و، راشكاوانە ئەوەی بە نەتەوەكەی راگەیاندووە ئەگەر ئێمە خاوەنی پرۆسەیەكی سیاسیی بەهێز و سەقامگیر نەبین، ئەوا نابینە خاوەنی ئەو « كوردستانە بەهێزەی» كە بتوانێت لە ناو گێژاوی سیاسەتی نادڵنیایی و تەمومژاویی ناسەقامگیردا رووناكی بۆ گەلەكەمان دابین بكەین.\nلەم چوارچێوەیەدا ئەگەر بگەڕێینەوە بۆ ئەزموونی سیاسیی نەتەوەكانی جیهان كە سەردەمانێك ئەوانیش بە هەمان قۆناخی سەختدا تێپەڕبوون و رێبەر و دەوڵەتمەداری لێهاتوو بە بیركردنەوەی لۆژیكانە ئەو قۆناخەی تێپەڕاندبێت و سەلامەتیی بۆ نیشتمان و گەلەكەی گێڕابێتەوە، ئەوا تەواوی ئەو ئەزموونانە پێمان دەڵێن» مومكین نییە هیچ نەتەوەیەك بتوانێت سەركەوتن بەدەست بهێنێت ئەگەر لە پێناویدا خەبات نەكات و شێوازی نەریتیی سیاسەتی نەگۆڕی بێت» ئەمەش بەو مانایەی كاتێك نەتەوە دەكەوێتە دووڕیانێكی مەترسیدار و رزگاربوونەكەی تەنیا لەیەك رێگادا دەمێنێتەوە، ئەوا هەڵبژاردنی رێگە دروستەكە خۆی لە خۆیدا دەبێتە ئامانجی سەرەكی و میكانیزمێك بۆ بەدەستهێنانی ئامانجەكانی دیكە، بۆ ئەمەش رێبەر، یان دەوڵەتمەدار خۆی لە چوار دیواری سیاسەتی هەنوكەیدا بەند ناكات و رێگە دروستەكە هەڵدەبژێرێت، هەروەك چۆن بسمارك رێگە دروستكەی بۆ «یەكخستنەوەی گەلی ئەڵمانیا» هەڵبژارد و پاشانیش ئەم رێگەیە بووە هەوێنی دامەزراندنی دەوڵەتی خۆشگوزەران-welfare state» بۆ ئەڵمانیا و هەر ئەم بیركردنەوەیەش بووە چەمكێك بۆ دووبارە بونیادنانەوەی دەوڵەتی نەتەوەیی هاوچەرخ لە تەواوی ئەوروپا و رۆژئاوادا. لەسەر ئاستی پاراستنی ئەو قەوارە سیاسیەشی بۆ ئەڵمانەكانی دروستكردبوو، بسمارك زۆر بە لۆژیكانە دراوسێكانی بەگشتی و فەرەنسای بەتایبەتی لەوە دڵنیادەكردەوە كە سیاسەتی ئەڵمانیا تەنیا بۆ پاراستنی دەوڵەتی ئەڵمانیایە، نەك ئامانجمان ئەوەبێت ببینە ئیمپراتۆری ئەوروپا. ئەم ئەزموونەی بسمارك كە بێجگە لەوەی لاپەڕەیەكی پرشنگدارە لە مێژووی ئەڵمانیادا، بەڵام بۆتە بەشێك لە ئەزموون و مێژووی سیاسەتی جیهان، وەك لاپەرەیەكی پرشنگدار بۆ پاراستنی نەتەوەكان لە قۆناخە سەختەكاندا سوودی لێ وەردەگیرێت.\nلایەنێكی دیكە كە لە ئەزموون و مێژووی نەتەوەكان سوودی لێ وەردەگرین، ئەوەیە كە پێمان دەڵین، هیچ نەتەوەیەك یان دەوڵەتێك، نەتەوە یان دەوڵەتێكی دیكە لە هیچ قۆناخێكی سەخت دەرباز ناكات، ئەگەر نەتەوەكە خۆی ئیرادەی نەبێت و ئەو ئیرادەیە رێبەرێك ئاراستەی نەكات، لەمەش زیاتر هەتا زۆر بە راشكاوی هۆكار و كەموكورتیی پڕۆسەی سیاسی و سیستمی حوكمڕانی دەستنیشان نەكرێت.\nلەم راستەوە، ئەگەر بێینە سەر كێشەكانی بەردەم پرۆسەی سیاسی و سیستمی حوكمڕانی لە هەرێمی كوردستاندا، ئەوا ئاشكرایە كە كێشەی سەرەكی لە بەردەم بونیادنانی «كوردستانێكی بەهێز» لە ئێستای هەرێمی كوردستاندا، هەڵە و كەموكورتیی سیستمی حزبایەتییە لە هەرێمدا، راشكاوانەتر ئەو یاسایەی كە كاروباری حزبە سیاسییەكانی پێ رێكخراوە لەهەرێمدا، لەبری ئەوەی حزب بكاتە ئامرازێك بۆ سەقامگیری و بەرەو پێشەوەبردنی سیستمی حوكمڕانی لە هەرێمی كوردستاندا، كەچی حزبەكان سیستمی حوكمڕانی و تێكدانی سەقامگیریی سیاسییان كردۆتە ئامرازێك بۆ گەشەی حزبەكان و كۆكردنەوەی دەنگ لەناو سندوقەكانی هەڵبژاردندا، لە حاڵەتی لەم جۆرەدا وەك «شارل دیگۆل» لە كۆماری چوارەمی فەرەنسا لە ساڵی 1946 رووبەڕووی بووە و نەیتوانی لەناو ئەو ژینگە ئاڵۆز و ناسەقامگیرەی حزبەكان دروستیان كردبوو درێژە بە سەرۆكایەتی بدات و، ناچار بوو لە ساڵی 1958 دەستووری فەرەنسا هەموار بكاتەوە و كۆماری پێنجەم رابگەیەنێت، ئەم وەرچەرخانە لە قۆناخێكی هێندە سەختی فەرەنسا بوو كە لەساڵی 1956 سۆڤیەتی پێشوو هەڕەشەی سووتاندنی پاریسی دەكرد، ئەگەر فەرەنسا لە سویس نەكشێتەوە، بەڵام بە راگەیاندنی كۆماری پێنجەم نەك هەر فەرەنسای گەڕاندەوە بۆ ئاستی پێگە و شكۆی خۆی وەك سۆپەرپاوەرێك لە جیهاندا، لەمەش زیاتر هەنگاوی یەكەم بۆ بازاڕی هاوبەشی ئەورووپی هەڵگیرا كە پاشان بووە ئەو یەكێتیی ئەوروپایەی ئێستا دەیبینین. بێگومان ئەم ئەزموونەی دیگۆل لە كۆماری پێنجەمی فەرەنسادا پێمان دەڵێت، ئەوە ئەمریكا و بەریتانیا نەبوون كە شكۆیان بۆ فەرەنسا گێڕایەوە، بەڵكو بیركردنەوەی دیگۆل بۆ كۆتاییهێنان بە ناسەقامگیری لە پرۆسەی سیاسی، فەرەنسای لەو قۆناخە سەخت و ئاڵۆزە رزگاركرد، كە حزبە سیاسییەكان بۆیان دروست كردبوو.\nبۆ ئێستای هەرێمی كوردستان كە یەكێك لە ئەركە گرنگەكانی ئەم خولەی پەرلەمان دووبارە داڕشتنەوەی دەستووری هەرێمی كوردستانە، گرنگە كە پرسی ریشەكێشكردنی رەگی ناسەقامگیریی سیاسی لە ناو دەستوورەكەدا بچەسپێندرێت و نەخشە رێگەیەكی دروست بۆ پرۆسەیەكی سیاسیی سەقامگیر لە كوردستاندا دروست بكرێت.


سەردانێكی زۆر قورس -بۆیەكەم جارە ترامپ سەركردەی كورد دەبینی – Standard Kurd\nسەردانێكی زۆر قورس -بۆیەكەم جارە ترامپ سەركردەی كورد دەبینی\nلەلایەن ستاندار Posted on ئه‌یلول 22, 2019 5547 جار بینراوە 0 سەرنج\nبە پێی چەند سەرچاوەیەكی ئەمریكی سەرۆكی ئەمریكی و سەرۆكی عیراق كۆ دەبنەوە ، ئەوەش لە چوارچێوەی خولی نەتەوە یەكگرتوەكان كە زیاتر لە 77 سەرۆكی جیهانی ئامادە دەبن لەگەل 193 وەزیری دەرەوە ، لە ئامادەبوان لە رۆژهەلاتی ناوەراست هەریەكە لە برهم سالح وئەردۆگان بە گرنگ وەسف كراون ، سەرۆك كۆماری عیراق پرۆژەیەكی گرنگی رۆژهەلاتی ناوەراست دەخاتە ڕوو ، لەو چوارچیوەیە ترامپ و برهم سالحیش كۆدەبنەوە بە پیی ڕای چاودیرانی جیهانی و ناوەخۆیش گفت وگۆیەكی قورس لە نیوانیان دەبیت ،چونكە سەرۆك كۆماری عیراق زیاتر بەرەو نێوبژی و ئارامی رۆژهەلاتی ناوەراستە، لە پرۆژەكەی بۆ رۆژهەلاتی ناوەراست پشكی كوردیشی تیایە ،لەهەمان كات بۆ یەكەم جاریشە ترامپ سەركردەیەكی كورد دەبینی ،چونكە پیشوو تر سەركردە كوردەكانی تر تەقەلای بینینیان كردبوو نەیان توانی ، لەلای ترامپیش لەو دانیشتنە گرنگی دانە بە سەرەنجامی سزاكانی دژ بە ئیران ، بۆیە یەكێكە لەهەرە دانیشتنە قورسەكانی نێوان دوو سەرۆك كۆمار .\nلەلایەكی تر (براینت هاریس) ڕایگەیاند ئەندامانی كونگریس پیشنیاریان كردوە بۆ بودجەی 2020ز بڕی 166 ملیۆن دولار یارمەتی بدریتە عیراقو لەبەرامبەردا بوونی ئەمریكا لەعیراق فراوان تر بكریت ، ئەگەری زۆرە سەرۆك كۆمار ئەو یارمەتیە رەتبكاتەوە چونكە بودجەی عیراق لە 100ملیار ڕەتی داوە پیویستی بەو بڕە یارمەتیە نابیت .\nبڵاوکراوەی پێشووپەرلەمانی عێراق لیژنەیەک بۆ بەدواداچونی نەوتی هەرێم پێکدێنێت\nبڵاوکراوەی نوێترتۆپخانەکانی ریکلامی بازرگانی\nPosted on حوزه‌یران 4, 2020\nبارزانی هەڕەشەیەکی گەورە دەکات\nئاژانسێكی عێراقی: لەجێی فوئاد حوسێن كچی وەزیرێكی سەردەم بەعس كاندید كراوە بۆ وەزیری دەرەوە\nموراد قەرەیلان پەیامێك ئاراستەی پارتی دەكات لەبارەی بونی هەوالگری توركیش هۆشداریدەدات\nPosted on حوزه‌یران 2, 2020\nپارتی و یەكێتی لەسەر چەند پرسێك رێكدەكەون\nPosted on حوزه‌یران 3, 2020\nفەزیحەیەكی تری دەسەڵاتی كوردستان ئاشكرادەبێت لە بەهەدەردانی پارە\nنهێنی یەكلاكردنەوەی دوو پۆستە وەزاریەكەی كورد لە بەغدا\nهەڵمەتێكی تر دژی بەشە بودجەی هەرێم بە بەغدا دەستپێدەكات\nپێداگری هەرێم دەبێتە بەربەست لەبەردەم كابینەی نوێی بەغدا\n“بەشێكی بەرچاو لە لایەنە كوردیەكان دەنگ بە فوئاد حوسێن نادەن”\nداوەکەی کازمیی کێ دەگرێت؟\nPosted on ئایار 15, 2020 0 1958\nئایندەی حکومەتی نوێ لەژێر فشاری جەماوەر و داواکاری گروپە دەست ڕۆیشتوەکانی عێراق\nPosted on ئایار 19, 2020 0 529\nPosted on ئایار 25, 2020 0 218\nله‌پێناو رزگاركردنی خوێندن له هه‌رێمی كوردستاندا\nPosted on حوزه‌یران 2, 2020 0 252\nپارتی سۆران عومەر دەکات بە پاڵەوان و ڤۆڵتێری کورد\nPosted on ئایار 7, 2020 0 859


ئەمریكا هەڵوێستێكی یەكگرتووی بەرانبەر بەدەستدرێژییەكانی توركیا نییە\n12/11/2019 672 جار خوێندراوه‌ته‌وه\nشارەزایەكی سیاسی لەكاروباری عەرەبی-ئەمەریكی دەڵێت: ئەمەریكا هەڵوێستێكی یەكگرتووی بەرانبەر بە ئۆپەراسیۆن و دەستدرێژییەكانی توركیا بۆ سەر رۆژئاوای كوردستان نییە، كە هێشتا لەبەردەم چاوی واشنتۆن درێژەیان هەیە .\nخالید سەفوووری ڕاوێژكاری ناوەندی مێردیان بۆ لێكۆڵینەوە ستراتیژییەكان لەلێدوانێكیدا نۆ پێگەی "نۆرس پرێس" ئاماژەی بۆ ئەوەش كردووە، كە لە واشنتۆن دوو هەڵوێست هەیە، بەشێوەیەك لەلایەك دۆناڵد ترامپ گڵۆپی سەوزی بۆ توركیا هەڵكردووە بۆ ئەوەی ئۆپەراسیۆن لەدژی كورد ئەنجام بدات، كە ئەوە هەڵویستێكی ناروونە ناتوانرێت شیكردنەوەی بۆ بكرێت، لەلایەكی تریشەوە هەڵوێستی وەزارەتی بەرگری هەیە، كە كور بە دۆستێكی سەرەكی ئەمریكا سەیر دەكەن.\nسەفووری دەشڵێت: كێشەی توركیا و ئەمریكا بۆ شەش بۆ حەوت ساڵ پێش ئێستا دەگەڕیتەوە، كە بەهۆی پشتیوانیكردنی كورد لەلایەن واشنتۆنەو دروست بوو، بەجۆرێك ئیدارەی ئۆباما زیاتر لە ٤ ملیار دۆلاری بەخشیوەتە كوردەكانی عێراق ئەوەش بەهۆی هەماهەنگیكردنیان لەگەڵ ئەمریكا.\nبەگوێرەی قسەی ئەو شارەزا سیاسییە، ئەگەر هاتبا و ئیدارەی ترامپ بەردەوام بووایە لەو هەماهەنگییە ئەوە پەیوەندییەكانی نێوان توركیا و ئەمەریكا دەگەیشتە خراپترین قۆناغ لەمێژووی نوێدا .\nسەبارەت بە دیداری داهاتووی نێوان ترامپ و ئەردۆغان لە وابڕیارە لە ١٣ی نۆڤەمبەر بەڕێوە بچێت، سەفووری دەڵێت: هێشتا ئەنجامەكانی روون نین، چونكە لە كۆنگرێسەوە گوشارێكی زۆر لەسەر ترامپ هەیە بۆ ئەوەی ڕێوشوێنی توند دژی توركیا بگرێتەبەر، كە ترامپ ئەوە رەتدەكاتەوە، هەرچەندە پرۆژە یاسایەك لە كۆنگرێس و لە هەردوو ئەنجوومەنی پیران و نوێنەران بەزۆرینەی رەها تێپەڕێنراو .\nئەو هەروەها دەڵێت: گۆنگرێس ناتوانێت سەرۆك ناچار بكات بریاری سەپاندنی سزا بەسەر توركیا جێبەجێ بكات، لەكۆتاییدا سەرۆك دەسەڵاتی دەستووری فراوانی هەیە و دەتوانێت بەپاساوی ئاسایشی نەتەوەیی ئەەمەریكاوە ئەو سزایانە رابگرێت یان دوایان بخات .\nئەو شارەزایە ئەوەش دەڵێت: لە واشنتۆن هیچ ویستێك نییە پرۆسە سەربازییەكانی توركیا رابگرێت، لەبەر ئەوە ئەو دەستدریژیانەی توركیا بەبێدەنگی هەر دەردەوام دەبن و هیچ لایەكیش نییە رایانبگرێت.\nلەكۆتاییدا سەفووری ئاماژەی بۆ ئەوە كردووە مادام توركیا بەپێی هێڵەكانی ئەو رێكەوتن و لەیەكتێگەیشتنانە كار دەكات، كە لەگەڵ واشنتۆن و مۆسكۆ واژووەی كردوون، ئیتر هیچ پەرچەكردارێكی راستەقینە نابینرێت تائەوكاتەی توركیا شتێك دەكات كە واشنتۆنی پێ توورە بكات و ئەو سنوورە دەربچێت كە لەسەری ڕێككەوتوون.


ئیمپریالیزمی ئەمریکی ڤایرۆسێکی تۆقێنەرتر لە کۆرۆنایە - Mehr News Agency\nAP ١٣٩٩ خاکەلێوە ٢٦ ٠٨:٤٦\nNews Code 31969\nبە ڕاپۆرتی ئاژانسی هەواڵی مێهر، حەسەن ڕۆحانی لە پەیوەندی تەلەفونی لە گەڵ "نیکۆلاس مادۆرۆ" سەرۆک کۆماری ڤێنێزۆئێلا، ئیمپریالیزمی ئەمریکی بە ڤایرۆسێکی تۆقێنەتر لە کۆرۆنا بۆ کۆمەڵگای مرۆیی زانی و وتی: زێدەخوازی و زەختی دەسەڵاتدارانی ئەمریکا بەردەوام گەلانی سەربەخۆ و ئازادیخوازی وەک ئێران و ڤێنێزۆئێلایان خستۆتە ژێر گوشار.\nسەرۆک کۆمار وێرای داکۆکی لە هاوڕیزی و گەشەی هاوکارییەکانی نێوان ئێران و ڤێنێزۆئێلا بۆ بەرەنگاربوونەوەی ڤایرۆسی دەستدرێژکاری ئەمریکی، جەختی کرد: ئێران ئامادەی ئەزموونەکانی خۆی لە بواری بەرەنگاربوونەوەی ڤایرۆسی کۆرۆنا ئاراستەی وڵاتی ڤێنێزۆئێلا بکات.\nڕۆحانی هەروەها هەنگاوە هەڵگیراوەکانی لە دانیشتنی ئۆپێک پلاسی ئیجابی هەڵسەنگاند و بیری هێنایەوە کە سەرەڕای نایاسایی بوونی گەمارۆکانی ئەمریکا لە سەر ڕەوتی بەرهەم هێنانی نەوتی وڵاتانی ئێران و ڤێنێزۆئێلا، دەبێ هاوکارییەکان بۆ کەم کردنەوەی بەرهەمی نەوتی و گەڕاندنەوەی نرخەکان بۆ ئاستی گونجاوی بەردەوام بێت.\nلەو پەیوەندییەدا، نیکۆلاس مادۆرۆش هاوڕیزیی دەوڵەت و گەلی ئێران لە گەڵ دەوڵەت و گەلی ڤێنێزۆئێلای نرخاند و ڕایگەیاند: ئێران و ڤێنێزۆئێلا، بەردەوام لە بەرەی بەرەنگاربوونەوەی ئیمپریالیزمدا هاوڕیز و هاوسەنگەرن.


نه‌رویج مه‌لا كرێكاری ده‌ركرد و ئیتاڵیا گرتی\n:: PM:06:50:26/03/2020 \nحكوومەتی نەرویج به‌فه‌رمى ئه‌وه‌ى دركاند كه مەلا كرێكاری ڕادەستی ئیتاڵیا كردووه و لەو وڵاتەیش ڕەوانەی زیندانى تایبه‌ت كراوه، پڕۆسه‌ى گواستنه‌وه‌كه‌ى زۆر تووند بووه ته‌نانه‌ت ماڵه‌وه‌ى مه‌لا كرێكاریش نه‌یانزانیووه.\nپڕۆسه‌ى گواستنه‌وه‌كه‌ى زۆر نهێنیى و توند بووه\nكه‌مێك پێش ئێسته ئاژانسی فەرمی nrk بڵاوی کردەوە، لایەنە پێوەندیدارەکانی حکوومەتی نەرویچ فەرج ئەحمەد نەجمەدین ناسراو بە کرێکاریان ڕادەستی هێزی کارابینێری ئیتاڵیا کردووە، پڕۆسه‌ى گواستنه‌وه‌كه‌ى زۆر نهێنیى و توند بووه، به‌هۆى ئه‌وه‌ی له ئه‌وروپادا به پێاوێكى مەترسیدار ناسراوه .\nئاژانسه‌كه ئه‌وه‌یان بڵاو كردووه‌ته‌وه، مه‌لا كرێكار له ئیتاڵیا سزای گرتنی بەسەردا دراوە جگه له‌وه‌یش بڕیاره له دوو مانگى داهاتوودا بە تۆمەتی تێکەڵی و بوونى پێوه‌ندى بە ڕێكخراوى داعش و تێکەڵبوونی و بوونى پێوه‌ندى بە کاری تێرۆریستی نێودەڵەتی دادگاى له‌گه‌ڵ ده‌كرێت، دواتر له‌وێوه ڕه‌وانه‌ى وڵاتى سێیه‌م كه عێراقه ده‌كرێت ئه‌گه‌ر داواى بكه‌ن.\nئه‌وه‌یش ڕوون كراوه‌ته‌وه، گواستنه‌وه‌كه‌ى كرێكار لەڕێی فڕۆکەخانەی فیومیچینۆی ڕۆماوە ئەنجام دراوە و دواى گه‌یشتنى به ده‌ست هێزه ته‌ناهییه‌كانى ئتاڵیا براوە بۆ زیندانی ڕیبیبیە کە تایبەتە بە زیندانیکردنی كه‌سه ترسناك و تیرۆرسته نێوده‌وڵه‌ته‌كات و زیندانێكى تایبەت و چاودێریكراوى چر.\nزۆربه‌ى ڕۆژنامەکانی نەرویج نوسیوویانە کە حكوومه‌تى نه‌رویج نەیانهێشتووە مه‌لا كرێكار ماڵئاوایی لە خێزانەکەیشی بکات به ڕێكارى زۆر تووند گواستوویانه‌ته‌وه و ئه‌مانه‌یش واى كردووه كرێكار ببێت به پاڵه‌وانى نێوده‌وڵه‌تى.\nمه‌لا كرێكار دامه‌زرێنه‌ر و سه‌ركرده‌ی پێشووی ئه‌نساروئیسلام، چه‌ندان جار له وڵاتی نه‌رویج گیراوه و چه‌ندان تۆمه‌تی له‌سه‌ره له‌وانه كوشتنی كاریكاتێرسته‌كه‌ی ڕۆژنامه‌ی چاری ئیبدۆ. بۆ یه‌كه‌مجار له ساڵی 1991 چووه‌ته وڵاتی نه‌رویج، ساڵی 2012 له‌و وڵاته گیراوه و دواتر به‌ربووه، له‌لایه‌ن حكوومه‌تی نه‌رویج چه‌ند جارێك هه‌وڵ دراوه بگه‌ڕێنرێته‌وه هه‌رێمی كوردستان، به‌ڵام له‌به‌رئه‌وه‌ی له عێراق یاسای له‌سێداره‌دان جێبه‌جێ ده‌كرێ و مه‌لا كرێكاریش ئه‌و بڕیاره‌ی له‌سه‌ر دراوه، به‌پێی یاسای نه‌رویج، ڕێ نه‌دراوه بهێنرێته‌وه.\nمه‌لا كرێكار كه‌سایه‌تییه‌كی ئیسلامیی توندڕه‌وه، پێش ئه‌وه‌ی ببێته ئه‌ندامی بزووتنه‌وه‌ی ئیسلامی، له ئه‌فغانستان له‌گه‌ڵ سه‌ركرده‌كانی ڕێكخراوی تیرۆریستیی قاعیده بووه، ئێسته خۆی به ئه‌میری ڕه‌وتی شاخ ده‌ناسێنێ.\nمه‌لا كرێكار كه زیاتر له 40 جار له‌لایه‌ن وڵاتی نه‌رویجه‌وه دراوه به دادگا و له هه‌رێمی كوردستاندا چه‌ندان دۆسیه‌ی تیرۆر له دژی به‌رز كراوه‌ته‌وه، به‌وه ناسراوه له گوتاره‌كانیدا به زمانێكی زبر و جنێودان، قسه له‌سه‌ر كه‌سایه‌تییه‌كان و لایه‌نه‌كان ده‌كات.\nئه‌م بابه‌ته 1452 جار خوێنراوه‌ته‌وه


کوردستان کراوەتە مەیدانی ھەواڵی خراپ..!!\n2016-01-24 [11:30 AM]\nنووسینی: غازی حەسەن\nلە کوردستاندا، ئەوانەی دەیانەوێت پێشەنگی کاری راگەیاندن و میدیای ئازاد و گەیاندنی زانیاری بە ھاووڵاتیان بن، لەرووی مەعریفی و پابەستبوونیان بە بنەما سەرەکییەکانی دیموکراسی و ئازادی گەیاندن و رێزگرتنی رای پێچەوانە، ناکۆکییەک لە کەسایەتی و بۆچوونەکانیانەوە دەردەکەوێت و، ھەیانە بەکردەوە کەمتوانا و نەشارەزای بابەتەکانن کە قسەیان لەبارەوە دەکەن، یا خۆیان لە ھەموو بابەتێک دەکەنە پسپۆر، لەکاتێکدا ھەژارن لە بواری مەعریفی و زانیارییەوە و قسەکانیان رووکەش و سادەی ورووژێنەر و ھێرشبەری فریودەرە، تەنیا شتێک دەبێتە جێگەی سەرنج و چەپلە بۆ لێدان قسە ورووژێنەرەکانیانە.\nکەسانێک ھەن، لە دەرەوەی سیاقی کۆمەڵایەتی کۆمەڵگا، بانگەشەی رێبەرایەتی میدیایی و گەیاندنی زانیاری دەکەن، بێ ئەوەی رەچاوی ئەوە بکەن، ئەو زانیارییانە ھەندێکجار وەکو چەکی کیمیاوی ھاووڵاتی کۆمەڵکوژ دەکات، ھەندێکجار لە جیاتی بەکارھێنانی دەرمان بۆ کوشتنی مێش و مەگەز، خانەکانی ھوشیاری و بیرکردنەوەی مرۆڤ دەکوژن.\nسیستەمی راگەیاندن لە کوردستاندا روونە، ئەوەی لەھەموو کەسێک ئەھلیتر و سەربەخۆترە، سەرچاوە داراییەکەی ئازاد نییە.\nراگەیاندن بە پارەی کوردی، لە ژێر سێبەری دەسەڵات و حزبەکانی کوردستان بە ئیسلامی و نەتەوەییەکانییەوە، بە میناڕەو و توندڕەوەکانییەوە، لە ژێر ناوی پیشەیی و ئازادیی بڵاوکردنەوە، ھەرچی زانیاریی لوغمکراوە، لەژێر ناوی (پێوەری راستی) پەخشی دەکەن. ھەواڵیان کردۆتە کۆیلەی زەوق و ئاستی تێگەیشتن و بەرژەوەندیی تاکەکەسی رۆژنامەنووسەکان و ھێزەکانی پشت دەزگاکان.\nلەمەش مەترسیدارتر، بەناوی ھوشیارکردنەوەی ھاووڵاتی دەیانەوێت، کۆنترۆلی عەقڵ و سۆز و ویژدانی خەڵک بکەن. بۆیە، ئەگەر دەتەوێت لە ھەڵچوونی دەروونی دوور بکەویتەوە، شاشەی کوردی داخە و ئارام بژی.\nلە شاشەکاندا کوردستان کاولستانە، لە شاشەکان حکوومەت کۆتایی پێھاتووە.\nلە زاری بێژەرەکاندا تەنیا ھەواڵی خراپ و رووداوی خراپ و پەیوەندیی خراپ و قسەی خراپ ھەیە و بەس.!!\nراستە ئەرکی راگەیاندن لەسەردەمی کۆمینکەیشن و ئەنتەرنێتدا، زیادکردنی رێژەی زانیارییە لای ھاووڵاتی، خێرا گەیاندنی ھەواڵە، بەکراوەیی و شەفافانە قسەکردنە، بەڵام ئەمانە ھیچیان وامان لێناکات لە بەرپرسیاریەتی پاراستنی ئاسایشی کۆمەڵایەتی و رەچاوکردنی باری دەروونی ھاووڵاتی و خاوکردنەوەی دەماری گرژبووی حزبەکان خۆ بدزینەوە.\nکە پێشمەرگە دەبینم مووچەی نییە و بەرگری دەکات، دەزانم کوردستان سەردەکەوێت، کە دەزانم شەقامەکان ئاسایشیان تێدایە، دەزانم کوردستان دەمێنێتەوە و ناڕووخێت. کە جولەی بازرگانی لە شەقامەکان دەبینم، دەزانم ھێشتا زیندووین و بیر لە ژیان و قازانج و وەبەرھێنان و دابینکردنی پێویستییەکانی ژیان درێژەی ھەیە. وەلێ کە راگەیاندن دەبینم، گرژییەکانی سەر شاشەکان دەبینم، ھەست بە رەشبینی لەبارەی چارەسەری کێشەی دارایی دەکرێت، ھەست بەوە دەکرێت بە ھێرشە کیمیاوییەکانی راگەیاندن پەیوەندی و متمانەی ھاووڵاتیان و حکوومەتی ھەرێم ئاڵۆزدەکەن و لەیەکتر دووردەخرێتەوە.\nبێگومان ئەمە مانای ئەوەنییە، ھەرێمی کوردستان لە لێواری قەیرانێکی مەترسیدارنییە. باری دارایی تەواو تێکچووە و ھاووڵاتیان مووچەیان نییە. بۆ بەرھەمھێنانەوەی مووچە دەبێت ھاوکاریی خۆمان بکەین.\nنەک ھەواڵی خراپ و خراپتر و بەرھەمھێنانی بارێکی دەروونیی خراپ و خراپتر دروستبکەین.\nئەرکی راگەیاندنە سیاسییەکان و حزبەکان و ھاووڵاتیانیش لەم قەیرانە رزگاربکەن، نەک پێچەوانە. ھاووڵاتی ھەواڵی باشی دەوێت، نەک خراپ، ناکرێت بە ھەواڵە خراپەکان ھاووڵاتی کۆیلەبکرێت. چونکە ئەوەی ھاووڵاتی کۆیلە بکات خۆشی کۆیلەکراوە.


ئیمامئۆغڵو لەسەر دورخستنەوەی سەرۆك شارەوانیەكانی باكوری كوردستان هاتەدەنگ\n- 8/19/2019 12:21:00 PM 6231 جار خوێندراوەتەوە\nسەرۆكی گەورە شارەوانی ئیستانبوڵ لەسەر دورخستنەوەی هاوسەرۆكی شارەوانیەكانی ئامەد و ولن و ماردین هاتەدەنگ و رایگەیاند، هەژمارنەكردنی خواستی گەل قبوڵنەكراوە.\nئەو كارەی بە نادیموراسی ناوبرد\nئەكرەم ئیمامئۆغڵو، سەرۆكی گەورە شارەوانی ئیستانبوڵ لەسەر پارتی گەلی كۆماری (جەهەپە) ئەمرۆ دوشەممە لەسەر دورخستنەوی هاوسەۆكی هەریەك لە پارێزگاكانی ئامەد و وان و ماردین-ی باكوری كوردستان هاتەدەنگ و ئەو كارەی بە نادیموراسی ناوبرد.\nهەرگیز بە دیموكراسی و رێكارەكانی دیموكراسی هەڵناسەنگێندرێن\nلە هەژماری تایبەتی خۆی لە تۆڕی كۆمەڵایەتی تویتەر، ئەكرەم ئیمامئۆغڵو نوسیویەتی " بە بیانوی (قەییومیەكان) دورخستنەوەی ئەو سەرۆك شارەوانیانەی لە 31ی ئازاردا بە دەنگی خەڵك هەڵبژێردراون لە هەریەك لە دیاربەكر و وان و ماردین، هەرگیز بە دیموكراسی و رێكارەكانی دیموكراسی هەڵناسەنگێندرێن".\nپشتگوێخستنی ویستی گەل قەبوڵنەكراوە\nلە بەشێكی دیكەی نوسینەكەیدا ئیمامئۆغڵو ئاماژەی بەوەشكردوە "هەژمارنەكردن و پشتگوێخستنی خواست و ویستی گەل، هەڵوێستێكی قەبوڵنەكراوە".\nئەو بڵاوكراوەیەی ئیمامئۆغلو، پاش گەمارۆدانی هەرسێ شارەوانی ئامەد و وان و ماردین-ی باكوری كودستان دێت لەلایەن پۆلیسی توركیاوە، كە بەرەبەیانی ئەمڕۆ دوشەممە هاوسەرۆكی ئەو شارەوانیانە لە كارەكانیان دورخرانەوە و دەستبەجێ حكومەتی ئەنقەرە سێ كەسی دیكەی خستە شوێنەكانیان.


یادێكی زیندوو بۆ هونەرمەند ئایشە شان\n7/2/2019 - 19:57\nناوبانگی بە وڵاتانی ئەوروپاش بڵاو دەبێتەوە\nئایشەشان ئەو دەنگە زیندوو پڕ لە جۆش و خرۆش و هارمۆنیایە، كە هەرگیز لە ڕەسەنایەتی ناكەوێ و سات لە دوای سات بە گوڕتر لە گوێچەكەماندا دەزرنگێتەوە و هەگیز پیر نابێت .\nئەو خانمە دەنگزوڵاڵە، ساڵی 1938 لە شاری دیاربەكری باشووری توركیا چاوی بۆ ژیان هەڵهێناوە و، هەناسەی ژینی هەڵمژیوە و هەر زوو بەهرەی دەنگخۆشی تێدا دەركەوتوە و تێكەڵ بە هونەری گۆرانیگوتن بووە و لە ماوەی كاری هونەری گەلێك گۆرانی تۆماركراوی هەیە لەوانە (دلۆ وەز بمرم، لێ قەدەرێ، ببوورە لێم نیشتمانم، لێ لێ بێ مال، دەردێ هەوێێ) و چەندان چریكەی دیكە كە ئەو گۆرانیانەی كە هەرگیز مانای پیربوون نازانن و لە هەموو كات و سەردەمێكدا گوێی لێ دەگیرێ و جەماوەری خۆی هەیە.\nئەو خانمە هونەرمەندە لەسەر خواستی باوكی شوو بە گەنجێكی دێریكی دەكات، هێندە ناخایەنێت هاوسەرەكەی ژنێكی دیكە دەهێنێت، بۆیە ئایشەشان بە ژیانی هەوێداری ڕازی نابێت و واز لە هاوسەرەكەی دەهێنێ و هەر لەو شارە دەبێتە خزمەتگوزاری ماڵان .\nدواتر بەهۆی دەنگخۆشیەوە ماوەیەك لە ڕادیۆی (دیلۆك - عەنتاب) بە زمانی توركی گۆرانی دەڵێ، پاشان دەست دەكات بە گوتنی گۆرانی كوردی ،بۆیە بەرپرسی ئەو ڕادیۆیە هەڵوێست وەردەگرێ و ئەو گرێبەستەكەی هەڵدەوەشێنێتەوە، كە پێشتر لەگەڵیدا واژووی كردبوو.\nئایشەشان هێندە دەنگی خۆش بووە، بۆیە ناوبانگی بە وڵاتانی ئەوروپاش بڵاو دەبێتەوە، بە تایبەتی لە هەردوو وڵاتی ئەڵمانیا و هوڵەندە كە ماوەیەكیش سەفەری ئەو دوو وڵاتەی كردوە تێیدا ژیاوە، بەڵام ناخۆشترین كات و سات بەگوێرەی ئەو خانمە هونەرمەندە ئەو كاتە بوو، كە كچێكی بەناوی (شەهناز) كۆچی دوایی دەكات، هەر بەو بۆنەوەش ماتەمینی ڕادەگەیەنێت و ماوەیەك واز لە هونەر و گۆرانی گوتن دەهێنێ .\nئایشەشان خانمە هونەرمەندێكی ئازا و بوێر بوو، هەتا كاسیەتێكی تایبەت سەبارەت بە كیمیابارانی هەڵەبجە و ئەنفال بە ناوی (وەرن وەرن پێشمەرگەنە) بڵاودەكاتەوە، دواتر لە ساڵی 1991 بۆ دوا جار واز لە گۆرانی گوتن دەهێنێ و لە ڕۆژی 5 ی شوباتی ساڵی 1997 بەهۆی نەخۆشی شێرپەنجەوە چاوەكانی لێك دەنێ و كۆچی دوایی دەكات .\nوێرای خەم و مەینەتی لە دوای خۆشی كۆمەڵێك یادگاری و بەرهەمی بەسوود بەجێ دەهێڵێ كە هەموو كورد شانازی پێوە دەكەن، بەڵام ئەوەی وەك خەمێكی گەورە مایەوە پێش ئەوەی كۆچی دوایی بكات و دنیا جێ بهێڵێ وەسیەتی كردبوو، كە تەرمەكەی لە شاری ئامەد بنێژرێ، كەچی بنەماڵەكه‌ی ڕێگایان نەدا ئەو وەسیەتە بێتە دی و تەرمەكەی لە شاری ئەزمیر سپاردەی خاك كرا.\nكوردستان فۆتۆ سه‌ردانی گۆری شه‌هیدی (مسته‌فا وێنه‌گر )ی كرد\nده‌یه‌مین ڤيستیڤاڵی خاڵ ده‌ستیپێكرد


عەرەبستان به وەسیەتی مەلەک عەبدولعەزیز، ژێر دەسەڵاتی ئەمریکا دەبێت - Mehr News Agency\nAP ١٣٩٧ Aban ١٢ ٠٨:٠٤\nNews Code 22789\nمامۆستای زانکۆی کەنتیکتی ئەمریکا بۆ مێهر:\nعەرەبستان به وەسیەتی مەلەک عەبدولعەزیز، ژێر دەسەڵاتی ئەمریکا دەبێت\nجەفری لفۆر ڕای وایە کە عەرەبستان لە سەر وەسیەتی مەلەک عەبدولعەزیز، بەردەوام ژێر دەسەڵاتی ئەمریکا دەبێت.\nئاژانسی هەواڵی مێهر، بەشی نێودەوڵەتی – فاتمە محەمەدی پوور: لە گەڵ تێپەڕبوونی دوو ساڵ لە سەرۆک کۆماریی دۆناڵد ترامپ، لایەنی زیاتر لە پەیوەندییە ئەرباب و ملهۆرانەئاسا، باج‌ستێنانە و سووکایەتی‌گەرانەی هەمبەر بە وڵاتانی دەوڵەمەندی پەراوێزی کەنداوی فارس و بە تایبەت عەرەبستان ئاشکرا دەبێت.\nوتەکانی خود ترامپ سلمێنەری ئەو ڕاستیەن؛ بۆ وێنە سەرۆک کۆماری ئەمریکا لە نێوان لایەنگرانی لە کۆبوونەوەیەک لە ویلایەتی می سی سی پی‌دا وتی: "ئێمە عەرەبستان دەپارێزین. ئێوە دەڵێن ئەوان دەوڵەمەندن. منیش هۆگری مەلەک سەلمان‌م. بەڵام من پێم وت ئەی شا، ئێمە خەریکین ئێوە دەپارێزین. ئێوە ڕەنگە دوو حەوتە بە بێ ئێمە بەرگە نەگرن. کەواتە دەبێ بۆ سوپاکەتان پارە بدەن".\nمحەمەد بێن سەلمان جێنشینی سعوودی لە وتووێژ لە گەڵ ماڵپەڕی کەناڵی هەواڵی ئەمریکا لە کاردانەوە بە لێدوانە سووکایەتی‌گەرانەکانی ئەم دواییەی دۆناڵد ترامپ وتی: "عەرەبستان بەر لە ویلایەتە یەکگرتووەکان بوونی بووە. ئێمە لە ساڵی ١٧٧٤ی زاینییەوە هەین و ئەوەش واتە زیاتر لە ٣٠ ساڵ بەر لە سەرهەڵدانی ئەمریکا".\nوتیشی: "بەوەشەوە وەک دەزانن، دەبێ قبووڵی بکەین کە هاوڕێیان شتگەلێکی باش و خراپ سەبارەت بە ئێمە دەڵێن، ئێمە ناتوانن هاوڕێیانێکتان هەبێ کە لە سەدا سەد وەسف و شتی باشتان لەبارەوە بە کار بهێنێت. ئەو بابەتە تەنانەت لە ناو بنەماڵەکانیشدا هەیە. بەردەوام خراپ لێکگەیشتن بووە و ئێمە ئەو قسانەی ترامپ لەو جۆرە لێدوانانە دەزانین".\nبەڵام بە ڕاستی بۆچی محەمەد بێن سەلمان بەوجۆرە لاوازە کاردانەوەی بە لێدوانەکانی ترامپ نیشان دا و چکۆلەترین ڕەخنەی لێ نەگرت؟\nلەوبارەیەوە هەواڵنێری مێهر وتووێژێکی لە گەڵ پڕۆفیسۆر جێفری لفۆر، مامۆستای زانستگەلی سیاسیی زانکۆی کەنتیکتی ئەمریکا ئەنجام داوە کە لە خوارەوە دەیخوێننەوە:\n* ترامپ لە نوێترین هەڵوێستی خۆی بۆ جارێکی دیکە سووکایەتی بە عەرەبستان کرد و وتی ئەگەر ئەمریکا نەبێ عەرەبستان بەرگەی چەند رۆژ ناگرێت و دەبێ سەقامگیری و ئاسایشی خۆی لە ئەمریکا بزانێت. ترامپ پێشتر لە ڕاستیدا لە پێناو فرۆشتنی ئاسایش بەو وڵاتە، لەو جۆرە قسانەی کردبوو. بەڵام بۆچی ئێستا بۆ جارێکی دیکە ئەو وتانە دووپات دەکرێتەوە؟\nـ لێدوانەکانی سەرۆک کۆمار ترامپ لە ئێستادا پێدەچێت زۆرتر لەوەی ڕووی لە محەمەد بێن سەلمان بێت ڕووی لە عەرەبستان بە گشتییە. وتەکانی ترامپ نیشاندەری ئەو ڕاستییەیە کە تەنانەت بنەماڵەی پاشایەتی سعووددیش بە فەرمی قبووڵیان کردووە کە عەرەبستانی سعوودی بۆ ئاسایشی خۆی ئینتیمای بە ویلایەتە یەکگرتووەکانە.\nبە گوێرەی ڕاپۆرتەکان بنی سعوود، بنیاتنەری پاشایەتی عەرەبستانی سعوودی لە سەرە مەرگدا دوو یاسای بیری کوڕەکانی هێناوە: ١- بە ئاشکرا پێکەوە شەڕ و دوژمنایەتی مەکەن و یەکگرتوو بن ٢- بەردەوام هاوپەیمان و دۆستی نزیکی ئەمریکا بن.\nلێدوانەکانی ترامپ لەم کاتەدا و بە ئاوردانەوە لە کوژرانی جەماڵ خاشقجی لە کۆنسولخانەی سعوودی لە ئەستەنبۆڵ پێدەچێت نائاسایی بێت و ڕەنگە نیشاندەری بێزاریی ئەو لە بە کار هێنرانی بڕشت و دەستڕۆیشتوویی ویلایەتە یەکگرتووەکانی ئەمریکا بۆ سزادانی عەرەبستان بێت.\n* محەمەد بێن سەلمان لە کاردانەوە بەو لێدوانە، وتوویەتی کار کردن لە گەڵ ترامپ چێژبەخشە. پرسیار ئەوەیە کە ئەو هەڵوێستە لاوازە چیە کە ئەو گرتوویەتییە بەر؛ بە بێ چکۆلەترین ڕەخنە لە ترامپ؟\nـ من لام وایە کە بێن سەلمان بەو ئاکامە گەیشتووە کە لێدوانەکانی پریزیدێنت ترامپ بایەخێکی ئەوتۆی نییە و ترامپ دەبێ بە پێی کارەکانی داوەری بکرێت. کەواتە جێنشینی سعوودی زەروورەتێک بۆ کاردانەوە بەو لێدوانە پووج و بێ بایەخانەی ترامپ نابینێ. بۆچی ئەو بێت و "شەڕە قسە"یەک لە گەڵ ترامپدا دەست پێبکات یان تەشەنە بەو دۆخە بدات؟\nلە ئێستادا و بە ئاورادنەوە لە کوژرانی پڕهەنگامەی جەماڵ خاشقجی، ترامپ هەوڵەکانی عەرەبستان لە پێناو هاوکاریی هەواڵگرانەی لە گەڵ واشنتۆن، کڕینی ١١٠ ملیارد دۆلار چەک و چۆڵ لە ویلایەتە یەکگرتووەکانی ئەمریکا، هاوکاری لە گەڵ زاواکەی جێراد کۆشنێر – پێشنیاردەری پلانی ئاشتیی ئیسرائیل و فەلەستین- و سەرکردەی بەرەی دژە ئێرانی لە رۆژهەڵاتی ناڤین ستایش دەکات و دەنرخێنێت.\n* بۆ ساڵانێکی دوور دەچێت کە عەرەبستان لە بابەتی ئاسایش و ئەمنییەوە پشتی بە ئەمریکا بەستووە و هەر ئەوەش بۆتە هۆی ئەوەی کە سیاسەتی دەرەکیی سعوودی لە ژێر کارتێکەریی ئەمریکا بێت. ئەو جۆرە لە ڕادەست‌کردنی ئاسایشی وڵات لە لایەن سعوودییەکانەوە لە درێژخایەن چە پاشهاتێکی مەترسیداری بۆ ئاسایشی ئەوان دەبێت؟\nـ بە بڕوای من "دووهەمین یاسای" بنی سعوود بەو مانایە کە ڕیاز خوازیاری ئەوەیە کە لە داهاتوودا لە ژێر کارتێکەری و پاراستنی ئەمریکا بێت.\nئێستا پرسیار ئەوەیە کە بە ئاوردانەوە لە پێداگریی سەرۆک کۆمارانی ئەمریکا و لەوان باراک ئۆباما و دۆناڵد ترامپ بۆ درێژەی پەیوەندییەکانی ئەمریکا و عەرەبستان لە بەرامبەر هەوڵەکانی کۆنگریسی بۆ ئاستەنگ نانەوە لە بەردەم ئەو پەیوەندیانە، لە دوای کوژرانی خاشقجی و بەشداریی ویلایەتە یەکگرتووەکان لە گەڵ عەرەبستانی سعوودی لە شەڕی کارەساتباری یەمەن، ئایا کۆنگریسی هەمبەر بە دەسەڵاتی بەڕێوەبەریی ئەو وڵاتە سەبارەت بە پەیوەندییەکانی ئەمریکا – عەرەبستان هەڵوێستێکی توندتر و گرژتر دەگرێتە بەر؟\nبەڵام هەر بەوجۆرەی کە ترامپ ئیدعای کرد، ئەگەر سعوودییەکان تەنیا لە ڕووسیا یان چین چەک و چۆڵی سەربازی بکرن (کە ئەو کارە دەبێتە هۆی ئاڵۆزی لە ئابووری و پیشەسازی لە ئەمریکا)، ئەوسا بە ڕاستی کێ دەستی باڵای هەیە لە پەیوەندییەکانی نێوان ویلایەتە یەکگرتووەکان و عەرەبستانی سعوودی؟\n* جارێکی باراک ئۆباما سەرۆک کۆماری پێشووی ئەمریکا ڕوو لە وڵاتانێکی وەک عەرەبستان وتبووی کە هەڕەشەی ئەمنیی ئێوە لە ناوخۆی وڵاتەکەتانە نەک هەڕەشەی دەرەکی. لە ڕاستیدا ئاماژەی ئۆباما لەو قسەیە هێنانە بەر باسی ئاسایشی مرۆیی (human security) بوو کە گەشەی سیاسی، ئازادی تاکەکەسانە و ... لە خۆ دەگرێت. ئەوە لە کاتێکدایە کە ئەو بۆ وڵاتانە ئاسایشی سیستەمی دەسەڵاتی سیاسی (state security) لە یەکەمایەتیدایە. بۆ ئەمریکا کام یەک لەو ئاسایشانە لەو وڵاتانەدا یەکەمایەتیی هەیە؟\nـ بێ شک مانەوەی ڕژیم لە کەمایەتیی یەکەمە بۆ بنەماڵەی سعوودی. تێچووگەلی سەربازیی حکوومەتی عەرەبستانی سعوودی و هاوپەیمانانی کەنداوی فارسی زۆر زیاتر لە ئێرانە. بەو پێیە، ئۆباما ئاماژەی بە خاڵێکی گرینگ کردووە کە هەڕەشەی ڕاستەقینە بۆ عەرەبستانی سعوودی لە ناوخۆی ئەو وڵاتەیە نەک لە دەرەوە. بەڵام پێناچێت کە ترامپ ئەو ڕوانگەیە پەرە پێ بدات.


جێگری سه‌رۆكی په‌رله‌مان: دەبێت هەڵبژاردن لە وادەی خۆیدا بكرێت | دەزگاى زارى کرمانجى\nجێگری سه‌رۆكی په‌رله‌مان: دەبێت هەڵبژاردن لە وادەی خۆیدا بكرێت\nزاری كرمانجی - هێمن هه‌ورامی جێگری سه‌رۆكی په‌رله‌مانی كوردستان رایگه‌یاند: دەبێت هەڵبژاردن لە وادەی خۆیدا بكرێت\nئه‌مڕۆ سێشه‌ممه 23 ی 11 ی 2021 ، هێمن هەورامی، جێگری سەرۆكی پەرلەمانی كوردستان لە لێدوانێکی رۆژنامه‌وانییدا ڕایگەیاند: ئێمە وەكوو سەرۆكایەتیی پەرلەمان داوامان لە یوئێن كردووە لە رووی لۆجستی و تەكنیكییەوە هاوكاریی كۆمسیۆن بكات تا هەڵبژاردن لە كاتی خۆیدا بكرێت.\nجێگری سەرۆكی پەرلەمانی راشیگه‌یاند: ئەگەر هەر لایەنێك دەیەوێت هەڵبژاردن بكرێت، دەبێ ڕێگر نەبێت و داوامان لە هەموو لایەنەكان كردووە ئەگەر دەیانەوێت بە هەر شێوەیەك هەڵبژاردن بكرێت، با گفتوگۆ بكرێ تاوەكوو پێش كۆتاییهاتنی وەرزی یاسادانان بتوانین كۆمسیۆن كارا بكەینەوە.\nهێمن هەورامی گوتیشی: ئەگەر هەڵبژاردن لە كاتی خۆیدا بكرێت، دەبێ تا مانگی دوو كۆمسیۆن ئامادە بێت و ئەو لایەنانەی كار بۆ كەمكردنەوەی كورسیی كۆتای پێكهاتەكان دەكەن، جێی قەبووڵ نییە و بگرە دەبێت زیاد بكرێت.\nدووپاتیشی کردەوە: کە دەبێت هەڵبژاردن لە وادەی خۆیدا بكرێت و دیاردەی دواخستنی هەڵبژاردنی پەرلەمانی کوردستان عەیبەیەکە بۆ هەرێمی كوردستان.


הוסף צורת פריטים | ئاراس شێخ جەنگی، کادری پێشکەوتووی یەکێتیی نیشتمانیی کوردستان پەیامێک ئاراستەی مەسعود بارزانی و مەکتەبی سیاسی (ی.ن.ک) دەکات\nبەڕێز کاک مەسعود ئەمڕۆ دواهەمین رۆژی هەڵمەتی بانگەشەی ریفراندۆمە و چەند سەعاتێکی ماوە، وەکو کوردێک داوا لە جەنابت دەکەم بە زوترین کات و پێش ئەوەی هەڵمەتەکە تەواو بێت، لەم کارەی دەستتان پێکردووە پەشیمان ببنەوە و داواکاری ئه و هەموو خەڵکە، داواکاری ئه و هەموو میللەتانە، داواکاری ئه و هەموو وڵاتانەی داواتان لێدەکەن ئەم پڕۆسەیە رابگرن قبوڵ بکەیت. چونکە دیارە کەسمان لەگەڵ نیە. دیار نیە کە کێ پێی کردویت، بەڵام وەک یەکەم کەس کە زەرەرمەند دەبێت لەم کارە جەنابتیت، دواتر میلەتەکەمان زەرەرمەند دەبێت، بۆیە با روداوی ساڵی 1975 دووبارە نەبێتەوە، ئەوکات رێگایەکتان مابوەوە کە شای ئێران بوو، دیارە شای ئێرانیشمان نەماوە، و هیچ رێگایەکمان لەبەردەم نامێنێت. بۆیە وەک کوردێک داوات لێدەکەم لەم کارەی کردوتە پەشیمان ببیتەوە و بەم هەڵوێستە خزمەتێکی گەورە بە کورد دەگەیەنێت. هەرچەندە دەزانم کارێکی ناخۆشە بۆ جەنابت، بەڵام زۆر جاریش سیاسیەکان هەڵە دەکەن، وە پێش ئەوەی کارەساتەکە رووبدات لە هەڵەکانیان پەشیمان دەبنەوە و دەتوانن خزمەتێکی زیاتر بە میلەتەکەیان بگەیەنن. هەر لەم دەرفەتەدا داوا لە برادەرانی مەکتەبی سیاسی یەکێتیی نیشتیمانیی کوردستان دەکەم، (هەرچەندە بڕیارە کە ئەمڕۆ پەیامێک ئاراستەی بارزانی بکەن) بەپەلە ئه و پەیامە ئاراستەی کاک مەسعود بکەن و لەم کارەی کردویانە پەشیمان ببنەوە بۆ خزمەتی خۆیان و خزمەتی ئه و بەشەی یەکێتی کە ماوە، بۆ ئەوەی ئەوەی کە ماوە لەدەستمان نەچێت. #ئاراس شێخ جەنگی# 22-09-2017


بەیاننامەی حیزبی کۆمۆنیستی کرێکاریی کوردستان سەبارەت بە: بارودۆخی سیاسی کوردستان و ئاراستەی روداوەکان ! – hkkurdistan\nHome 6 ئەرشیفی بابەتەکان 6 بەیاننامەی حیزبی کۆمۆنیستی کرێکاریی کوردستان سەبارەت بە: بارودۆخی سیاسی کوردستان و ئاراستەی روداوەکان !\nزیاتر لە ساڵێك بەسەر هێرشەکانی داعش بۆ سەر شارەکانی عێراق‌و کوردستان ودەستپێکردنی شەر لەگەڵ ئەو هێزە کۆنەپەستە ئیسلامیەدا دەگوزەرێت، بەبێ ئەوەی مەترسیەکانی ئەو هێزە لەسەر کوردستان دوورخرابێتەوە. لە هەمان کاتدا لەسەر ئاستی عێراقیش داعش بووەتە هێزێکی ئەمری واقیع، بێجگە لەوەی کە پانتاییەکی زۆری خاکی عێراقی کۆنترۆڵکردوە، هاوکات دەسەڵاتی خۆشی بەسەر چەندین ملیۆن کەس لە دانیشتوانی ئەو ناوچانەدا داسەپاندوە. سەدان هەزار کەسیش لە ئاکامی شەڕەکەوە ئاوارەی ناوچە جیاجیاکانی عێراق بوون. دەسەڵاتی ناوەندی و حکومەتی هەرێم لە جەنگیاندا دژ بەداعش، بۆ خۆیان ئەو دوولایەنە نین کە بە تەنها بڕیار لەسەر گۆشەو لایەنەکان‌و چارەنوسی ئەم شەڕە بدەن، بەڵکو بەشێکن لە ئەجندایەکی ئاڵۆزو ناکۆکی جیهانی‌و ناوچەیی کە لە شەڕی داعش‌دا بەرجەستەو جێبەجێ دەبێ، بۆیە لەناو ئەڵقەیەکی بێکۆتاییدا دەسوڕێنەوە کە ئەوسەرەکەی دیارنیە‌و سەرەنجام بۆخۆیان بونەتە هۆکارێکی ڕاگرتنی عێراق‌و کوردستان لەناو گێژاوی سیاسی و جەنگدا.\nدابەشبوونی هێزە دەسەڵاتدارەکانی بۆرژوا ناسیۆنالستی کورد بەسەر بەرژەوەندی‌و بلۆکبەندیە جیهانی و ناوچەییەکاندا لە پرسی شەڕی داعشدا لەلایەکەوە‌و فەوزاو بێبەسەرەوبەرەیی‌و هەڵوێستی دژ بەیەکی ئەو هێزانە لەپەیوەند بە ئیدارەی کێشەکانی نێوان حکومەتی ناوەندی‌و حکومەتی هەرێم لەسەر داهات‌و دەسەڵات لەلایەکی دیکەوە ئەگەری لێکترازان‌و قوڵبونەوەی کێشەی نیوان خۆیانی بەرەوسەر بردوە. نەخشی بارزانی و پارتی لەشەڕی داعش‌و بەتایبەتی دەوری تورکیا وەکو هاوپەیمانێکی ناوچەیی پارتی لە هاریکاری کردنی داعشدا ، هەڵوێستی پارتی لەبەرامبەر حکومەتی ناوەندی دا لاوازکردوەو جێگاورێگای ئەو حیزبەشی وەکو هێزی یەکەم‌و خاوەن دەسەڵاتی رەهای بۆرژوازی کوردی، لەبەرامبەر یەکێتی‌و بەپلەیەکی کەمتر گۆڕاندا روبەرووی گرفت‌و لاسەنگی هێز کردۆتەوە. هاوکات بانگەشەکانی بارزانی و پارتی بۆ سەربەخۆیی ئابوری و “دەوڵەتی کوردی” لەبەرامبەر دەوڵەتی ناوەندیدا بۆ چارەسەری کێشەی بودجە‌و فرۆشتنی نەوت بەبێ گەڕانەوە بۆ رەزامەندی دەوڵەتی ناوەندی، لە سنوری پڕوپاگەندەی سیاسی‌و خۆ قەبەنیشاندان تێپەڕناکات.حکومەتی هەرێم ئێستا زۆرزیاتر لەجاران نەوت رادەستی کۆمپانیای (سۆمۆ)و حکومەتی ناوەندی دەکات، بەڵام حکومەتی ناوەندی هەروەکو جاران بەشە بودجەکەیان بە کەموکورتی پێدەدات! هەروەها بانگەشەی بارزانی بۆ راگەیاندنی سەربەخۆیی‌و دامەزراندنی دەوڵەتی کوردی لەسەرەتای هاتنی داعشدا ناونیشانی سیاسەتیک بوو بۆ هاوشانی لەگەل دەولەتی تورکیا و بواردان بە داعش و هودنەو حەوانەوە لەگەلیدا بۆ ئەوەی بەشی ناسیۆنالیزمی کورد لە دەسەلات و داهاتی عیراقدا زیاتر بکات، کە زۆری نەخایاندو روبەرووی شکست بوەوەو ئاکامەکەشی غافلگیرکردنی خەلکی کوردستان بوو بەرامبەر داعش‌و رودانی کارەساتی شەنگارو جێگاکانی دیکە بوو. سەرەنجام سەربەخۆیی ئابوری کە دوای شکستی بانگەشەی دامەزراندنی دەوڵەت لەلایەن بارزانیەوە بەرزکرایەوە لەناو تونێلی سیاسەتی رەسمی دەوڵەتی ئەمریکا کە پێداگری لەسەر یەکێتی عێراق و گەڕانەوە بۆ بەغدا دەکات بۆچارەسەری کێشەکان کوژایەوە. ئەمەش حزبە دەسەڵاتدارەکانی کوردستانی دەرگیری قەیرانێکی سیاسی قورس‌و بێئاسۆیی کردووە.\nلە هەلومەرجێکی لەم جۆرەدایە کە مەسەلەی دەستورو پۆستی سەرۆکی هەرێم ئاراستەیەکی دیکە دەگرێتە خۆی‌و وەکو ململانێی دوو بەرەی ناتەبا دەردەکەوێ کە ئامانجی سەرەکییان بەرزوزنزمکردنی تای تەرازوی هێزو دەسەلاتە بە زیانی پارتی‌و بە پلەی سەرەکی بەقازانجی یەکێتی وگۆڕان. یەکێتی نیشتمانی کە لە ئێستاداو لە مەسەلەی شەڕی دژی داعشدا لەچاو پارتیدا خۆی لە جێگاورێگایەکی گونجاوتردا دەبینێ، هەوڵئەدات بەهاوکاری لەگەڵ گۆران هاوسەنگی نێوان خۆی و پارتی بەپێی ئاکامەکانی جەنگی داعش، لە مەسەلەی دەستوردا رەسمیەت پێبدات. بەوجۆرە کێشەی سەرەکی لەسەر دەستور، کە بە بێی خاسیەتی خۆی بڕیارە ئارایشی دەسەڵاتی بۆرژوازی کورد و پەیوەندیە کۆمەڵایەتی‌و سیاسی‌و یاساییەکان بەپێی بەرژەوەندی چینی بۆرژوازی کورد بداتەوە، کەچی تەنها لەسەر پۆستی سەرۆکی هەرێم‌و سەڵاحیاتەکانی چڕ دەبێتەوه.\nلەلایەکی دیکەوە، شەڕی داعش و تاوانەکانی ئەم هێزە دڕندە ئیسلامی- ناسیۆنالیستەی بۆرژوازی عەرەب، کە زەمینەی توندکردنەوەو خۆشکردنی ئاگری شەڕی نەتەوەیی فەراهەم دەکات، ڕاسیزم و ڕکابەری نەتەوەیی لە نێوان خەڵکی کوردو عەرەبزماندا بەرەو سەر بردوە. ناسیۆنالیزمی کوردیش کە بەشێكی سەرەکی لە سیاسەت‌و ئایدیۆلۆژیای خۆی لەسەر بنەمای بەرجەستەکردنی گیانی نەتەوەچێتی و بەرانبەرکێی نەتەوەیی بنیات ناوە، ئەم بارودۆخە وەکو دەرفەتێکی زێڕین بۆ ژیاندنەوەی بەها فکری‌و سیاسیەکانی خۆی تەماشا دەکات‌و بە هەژمارکردنی تاوانەکانی داعش لەسەر خەڵکی عەرەبزمان، کینەی نەتەوەیی دژی عەرەب جۆش دەدات‌و هەوڵ دەدات سەرجەم خەڵکی کوردستان بەدوای سیاسەتەکان‌و بەرژەوەندیەکانی خۆیدا ڕابکێشێت.\nبەمجۆرە هەلومەرجی ئاڵۆزکاوی سیاسی‌و بنبەستی ئابوری‌و دارایی‌و لێکترازان‌و دابەشبوونی هێزە دەسەڵاتدارەکانی بۆرژوازی کورد بەسەر قوتبە ناوچەیی و جیهانیەکانداو گیرخواردنی قاچی بۆرژوازی کورد لەناو ئەم شەڕو گێژاوە سیاسیەدا ، ئاسۆی بەردەم بۆرژوازی کوردو هێزە سیاسیەکانی لێڵترکردوەو هەرچی زیاتر لەیەکتریان دوور دەخاتەوە. دوورنیە ئەم لێکترازان‌و دوورکەوتنەوەیە هێزە چەکدارە دەسەڵاتدارەکانی کوردستان بەرەو دابەشکردنەوەی کوردستان بە سەر ناوچەکانی نفوز‌و هەڵوەشانەوەی حکومەتە بنکەفراوانەکەیان بەرێت. تەنانەت بەشێوازی جۆراوجۆر لەلایەن بەرپرسانی هەریەکە لەپارتی‌و یەکێتیەوە ئاماژە بە گەڕانەوە بۆ دووئیدارەیی دەکرێ‌و لە راپۆرتی “گروپی قەیرانە نێودەوڵەتیەکان”یشدا کە ١٢/٥/٢٠١٥ بڵاوکراوەتەوە ئاماژە بۆدوورکەوتنەوەی یەکێتی‌و پارتی و تێكچوونی پەیوەندی نێوانیان دەکات. بەم پێیە ئاسۆی سیاسی کوردستان لەسەر دەستی ئەم حیزبانەی بۆرژوازی کورددا رووی لە تاریکی‌و لێڵی‌و کارەساتی زیاترە کە ئاکامەکەی کارەسات‌و قوربانی‌بوون‌و تێكچوونی ژیان‌و گوزەرانی خەڵک‌و ئایندەیانە.\n3_ سەرەنجام بارودۆخی شێواوو بێسەرەوبەری سیاسی‌و ئابوری ئێستاو هەموو ئەو گرفت‌و کێشانەی کە رۆژانە یەخەی خەڵکیان گرتوەو بەردەوام ژیان‌و ئایندەی خەڵکیان لەناو قەیران‌و کێشەی لەکۆتایی نەهاتوو داناوە، پێداویستی رێگاچارەی دەستبەجی دەخاتە بەردەم چینی کرێکارو بزوتنەوەی کرێکاری‌و کۆمۆنسیتی کرێکاری. ئەگەرچی سەرەنجام ئاڵوگۆڕی ریشەیی‌و بنەڕەتی لەژیانی ئابوری و سیاسی خەڵکی کوردستاندا لەرێگای بەرپاکردنی شۆرش‌و دامەزراندنی دەسەلاتی سیاسی چینی کرێکارەوە مەیسەر دەبێ کە ئایندەیەکی روناک‌و یەکسان و ئازاد بەرووی سەرجەم هاوڵاتیانی کوردستاندا دەکاتەوە، بەڵام چینی کرێکار لە ڕەوتی ئامادەکردنی پێداویستیەکانی شۆرشدا، پێویستی بەوە هەیە کە رێگایەکی خێراو عەمەلی بخاتە بەردەم کۆمەڵگا. حیزبی کۆمۆنیستی کرێکاریی کوردستان بڕوای وایە کە کۆتاییهێنان بە تاڵان‌و بڕۆی قوتی خەڵك لەلایەن دەسەڵاتدارانی کوردستانەوە بەبیانوی شەڕی داعش‌و نەناردنی بودجە لەلایەن حکومەتی ناوەندەوە، بڕینی بیانوەکان‌و دەرهێنانی کوردستان لەو گێژاوو بنبستە سیاسی‌و ئابوریەی تێی کەوتوەو هەروەها رزگارکردنی خەڵک لە هەڵواسران لەنێوان ململانێ‌و کێشمەکێشی دەسەڵاتێکی بێئاسۆی بۆرژوازی کوردو حکومەتی ناوەندی، و ئەو هەموو گرفت‌و کارەساتەی روبەرووی خەڵکی کوردستان دەکرێتەوە، زەرورەتی دەستبەجێی جیابوونەوەی کوردستان‌و پێکهێنانی دەوڵەتێکی سەربەخۆی کردۆتە ئەولەویەتی سیاسی کۆمەڵگای کوردستان. لەم پێناوەدا حیزب لێبڕاوانە کاردەکات بۆ ئامادەکردنی تواناییەکان‌و رێکخستنی ریزەکانی جەماوەری خەلکی کوردستان بۆ کۆتایی هێنان بەم بارودۆخەو شکاندنی تەوقی گریدانەوەی ئاسایش‌و ئارامی و ژیان‌و ئایندەیان بەدیار ریگاچارەکانی ئەحزابی بۆرژوازی کوردو دەوڵەتانی ناوچەکەو ولاتانی ئیمریالیستیەوە.حیزبی کۆمۆنیستی کرێکاریی کوردستان تێدەکۆشێت بۆ دامەزراندنی دەوڵەتێکی سەربەخۆ لە کوردستان.


سلێمانیی؛ بۆ پاس و تەکسی سیستمی تاک و جوت کاری پێدەکرێت - پرس میدیا\nHome سڵایدشۆو کوردستان هەواڵ سلێمانیی؛ بۆ پاس و تەکسی سیستمی تاک و جوت کاری پێدەکرێت\nسلێمانیی؛ بۆ پاس و تەکسی سیستمی تاک و جوت کاری پێدەکرێت\nپرس میدیا 4/30/2020 01:26:00 م سڵایدشۆو, کوردستان, هەواڵ,\nسیستمی تاك و جوت بۆ پاس و تاكسی، لە شاری سلێمانی كاری پێدەكرێت و هەر تاكسییەك نابێت لە دوو سەرنشین زیاتر هەڵبگرێت.\nئەمڕۆ پێنج شەممە ٢٠٢٠/٤/٣٠، موقەدەمی هاتوچۆ بەهمەن ئەحمەد بەڕێوەبەری هاتووچۆی قەزای ناوەندیی سلێمانی بەرادیۆی ترافیك ئێف ئێم-ی هاتووچۆی راگەیاند، لە ئێستادا سیستمی تاك و جوت بۆ گواستنەوەی گشتیی وەك پاس و تاكسی كاری پێدەكرێت، ئەوەش بڕیاری وەزارەتی گواستنەوە و گەیاندنی حکومەتی هەرێمە.\nئەوەشی خستەڕوو، لە هێڵی سلێمانی-عەربەت، كە نزیكەی ٤٠ تاكسییان هەیە، ژمارەی تابلۆی تاكسییەكانی ئەو هێڵە بۆ نموونە یەكسان و هاوسەنگ نین و رەنگە ژمارەیەكیان لەوی تریان زیاتر بێت، ئەوەش كێشەی بۆ در‌وستكردون.\nبەڕێوەبەری هاتوچۆی قەزای ناوەندیی سلێمانی، راشیگەیاند، لەقۆناغی ئێستادا، مەفرەزەكانی هاتووچۆ لەبازگەكان تەنها رێنمایی دەدەنە شۆفێرانی گواستنەوەی گشتیی، بەمەبەستی خۆپارێزیی و جێبەجێكردنی رێنمایە تەندر‌وستییەكان، لەگەڵ ئەوەشدا نابێت تاكسییەك لە دوو سەرنشین زیاتر هەڵبگرێت.\nBy پرس میدیا at 4/30/2020 01:26:00 م


دوا مۆڵەت بۆ هاوردەكردنی سێوی ئێرانی بۆ پارێزگای سلێمانی دیاری دەكرێت\nهەواڵ / ئابوری :: 05/03/2018 :: 285 جار بینراوە\nوەزارەتی بازرگانی تابلۆی بیانی لادەبات\nئابوری :: 6 رۆژ پێش ئێستا\nسەرۆكی لیژنە هاوبەشەكانی قائیمقامیەتی قەزای مەڵبەندی سلێمانی رایده‌گه‌یه‌نێت، تا 7ی ئەم مانگە، مۆڵەت دەدرێتە سەرجەم بازرگانان بۆ هاورده‌كردنى سێوی ئێرانی و لەدوای ئەو بەروارەشەوە، سەرجەم ئەو سێوانەی كە هاور دەكراون لەوڵاتی ئێرانەوە كاری گەڕانەوە و لەناوده‌برێت بۆ دەکرێت.\nگۆران قادر، سەرۆكی لیژنە هاوبەشەكانی قائیمقامیەتی قەزای مەڵبەندی سلێمانی، بەدواڕۆژی راگەیاند "ئەمڕۆ دووشەممە، لەمیانی سەردانێكماندا بۆ سنووری قەزای پێنجوێن، بەپێویستمانزانی كە چەند شوێنێكی سنوورەكە بەسەر بكەینەوە، بەمەبەستی دڵنیایی لەپاراستنی تەندروستی هاوڵاتیان.\nراشیگه‌یاند "سەردانەكەمان دوای ئەوە هات كە باس لەخراپی و بڵاوبوونه‌وه‌ى نەخۆشی لەناو ئەو سێوانە دەكرێت، كە رۆژانە لەرێگەی مەرزی نێودەوڵەتی باشماخەوە دێتە قەزای پێنجوێن و لەوێشەوە بەشێكی رەوانەی عەلوە و بازاڕەكانی شاری سلێمانی دەكرێت".\nروونیشیكردەوە "پێشتر لەعەلوەی سلێمانی كۆبونەوەیەكمان كردووە لەسەر قەدەغەكردنی هاوردەكردنی جۆرێك لەسێوی ئێرانی كرد، چونكە كەڕو و مێرووی تێدایە، بۆیە لەئێستاشدا بڕیاردراوە كە دوا مۆڵەت تا رێكەوتی7ى ئه‌مانگه بێت بۆ ئەوەی سەرجەم ئەو سێوانەی هاوردەكراون بیگەڕێننەوە یان لەناوببرێن و لەدوای ئەو بەروارەشەوە، هەر جۆرە سێوێكی ئێرانی ببینرێت و هاوردە بكرێت، بڕەكەی هەرچەندێك بێت، دەستی بەسەردا دەگرین".\nئاماژەی بەوەشكرد: هەر ئەمڕۆ لەقەزای پێنجوێن وەك لیژنەكەمان بەهاوكاری لیژنەی ئابووری پێنجوێنیش توانیمان دەست بگرین بەسەر (250) كیلۆگرام، لەكەرەستەی خۆراك و جوانكاری، لەناو ماركێت و خواردنگە و رێستۆرانت و عەلوەكان و وێستگەی سوتەمەنی و ئارایشتگایەك، بەهۆی نەشیاویان بۆ بەكارهێنان گیرا.


ساتێک لە خزمەت دکتۆر خوڕڕەمدڵ دا - سوزی میحراب\nخانه/ادبیات/دل نوشته/ساتێک لە خزمەت دکتۆر خوڕڕەمدڵ دا\nعبداللە علی پور Send an email ۹ خرداد ۱۳۹۹\nزۆر ئەستەم و شه‌که‌تکه‌رە نووسین لە حاند ڕووداوێکی ڕه‌نجێن و وزەبەزێن، کە ئێستاش قەبووڵکردنی زۆر قورس و دڵتەزێن و ناخهەژێنە، ڕووداوێک کە لە ناخی دڵەوە مرۆڤ دەخاتە باروودۆخێکی مەینەتبار و خەم‌هێنەر. لە ڕاستیدا هەرچی خوا بیهەوێ هەر ئەو دێتە پێش: «وَکَانَ أَمْرُ ٱللَّهِ قَدَرًا مَّقْدُورًا» و فه‌رمانی خوای گەورە بڕیارێکی بڕیاردراوه.\nلێدوان و نووسین لەسەر ژیانی ڕاڤەکاری قوڕئان، وەرگێڕ و نووسەرێکی بەتوانا، بە تایبەت کەسایەتییەکی وەک دکتۆر خۆڕڕەم‌دڵ کە زانایانە و وەستایانە ئەرکی نووسەری و وەرگێڕانی بەڕێوە بردووە، بۆ کەسێکی وەک منی لاڵەپەتە و نەخوێندەوار له ئاست وی، زۆر چەتوون و کێشدار و قورس و ئەستەمە.\nبێگومان گوزەرێکی قووڵ بۆ نێو خەلەوخەرمانی مامۆستای ئەدەب و ئەخلاق و قەڵەم و ئەدەبیاتی شیرین بەیانی هەمیشە بەهاری ئەو مەزنە پیاوە، گوزەرێکی قووڵی مەعنەوی و ئەخلاقییە کە دڵاوێز و سەرنجڕاکێش هەموان دەخاتە باوەشی زەریای قووڵی پڕ گەوهەری نابی خۆیه‌وه. بە دەربڕینێکی تر دەرکرێ ئەوە بڵێین کە: کەم کەس هەیە ئەگەر جارێک چاوی بە گوڵزاری “فی ظلال القرآن”، شنەی ڕەحمەت، تەفسیری نوور و… لە نووسینی ئەو مەزنە پیاوە کەوتبێ، بەڵام خولیا و شەیدای قەڵەمی نەبێت!\nلە ڕاستیدا خەمی کۆچ و مردنی بەڕێز دکتۆر خۆڕڕەم‌دڵ تەنیا پێوەندی بە ڕۆژهەڵاتی کوردستانەوە نییە، بەڵکوو خەسارێکی گەورەیە بۆ دونیای ئیسلام.\nئەگەر چی من باوەڕمەندم مەشخەڵی ئەم ڕێگایە هەردەم ڕووناک دەمێنێتەوە و دڵنیام ڕاڤەکار و نووسەری بە توانای ترمان هەن و دێنە گۆڕەپانی زانست و نووسین و وەرگێڕان، هەرچەند ڕێگاکەش ئەستەم بێت، بەڵام هەر ڕووناک دەمێنێتەوە.\nلەڕاستیدا مێژووی ئێمە، مێژووی مەزنە پیاوانی ئێمەیە، با ڕێگە نەدەین ئەوان لەبیر بکرێن.\nلە مانگی خەرمانانی ساڵی ڕابردوو هەڵێک ڕەخسا بە مەبەستی وتووێژێکی تایبەت لەژێر ناونیشانی “نوێگەری لە تەفسیری قوڕئان” چووین بۆ خزمەت زانای هەڵکەوتووی ناوچەی کوردەواری… دوای دانیشتن و گوێڕاگڕتن لە وتە زۆر بەنرخ و جوامێرانەی بەڕێز خۆڕڕەم‌دڵ، زۆر بە دڵفرەوانی و ڕووخۆشی دوای کۆمەڵێک ئامۆژگاری پڕبایەخ وه‌ڵامی بەڵێی داینەوە، بەداخەوە بە هۆی سەرقاڵی بەڕێزیان بە کاری وەرگێڕان و لە جێی خۆیدا کەمتەرخەمی من، کارەکە بە نیوەچڵی مایەوە!\nلەو دانیشتنەدا دکتۆر خۆڕڕەم‌دڵ ئاماژەی بەوە کرد کە: بە هۆی ئەوە قوڕئان لە ڕووی دەروونییەوە وەستاندمی و ئەو کاریگەرییە مەعنەوییە ئەنجامدارانەی لەسەر ڕوحی من نەخشاند، بە جۆرێک هەستم کرد قوڕئان ترۆپکی ڕامان و تێفکرینە، بە دەربڕینێکی تر دەکرێ بڵێین قوڕئان: توانیوێتی وه‌ڵامی هەموو ئەو پرسیارە فەلسەفییە قووڵانە بداتەوە کە بە دڕێژایی بوونی مرۆڤ ورووژێنراون.\nدوای ماوەیەک خەریکبوون بە وەرگێڕانی قوڕئان، ڕۆژێک هەستام ڕۆیشتم بۆ خزمەت بەڕێز کاک ئەحمەد موفتی زادە بۆ ئەوە بەشێک لە وەرگێڕانەکەمی نیشان بدەم و ڕای ئەو سەبارەت بە وەرگێڕانی خۆم بزانم، کاتێک چوومە خزمەتی بەڕێز مامۆستا ناسری سوبحانی تەشریفی لەوێ بوو. بەڕێز خۆڕڕەم‌دڵ وتی باش لەبیرم نییە هۆکاری چی بوو کاک ناسر داوای پەرتووکەکەی بەر دەستمی کرد و منیش نووسراوەکەم پێ دا، دوای خوێندنەوەی فەرمووی: دڕێژەی پێ بدە کارێکی زۆر جوان و جوامێرانەیە و هیواخوازم سەرکەوتوو بی، لەگەڵ ئەوەشدا زۆر جوان منی ڕاسپارد و هانی دام بۆ وەرگێڕانی قوڕئان و تەواوکردنی ئیشەکەم، بە جۆرێک دڵخۆش و دڵگەرم بووم و ئیتر تا تەواوم کرد لەسەر وەرگێڕانەکە مامەوە.\nپەروەرێنی بێهاوتا لە ناو دڵی خەڵکدا خۆشەویستییه‌کی تایبەت و دڵگر و سەرسامکەری پێ داوە، بە جۆرێک هەر ڕۆژەی نووسراوەیەکی بەهێز و جوامێرانە لە حاند دڵسۆزی و خەمخۆری ئەو دێتە بەردەستی خوێنەران.\nیەکەم: مرۆڤێکی ڕووخۆش و بیرجوان و ڕەوشت جوان و بێ فروفێڵ بوو.\nچوارەم: لە بیر و هزری ئایینی میانەڕەو بوو.\nپێنجەم: کۆڵنەدەر و ماندوونەناس بووە لە خزمەت بە قوڕئان و زانستی ئایینی و…\nحەوتەم: خواویست و عاریف و خواناس و خۆپارێز و ملکەچی خوا بوو.\nهەشتەم: مامۆستایەکی دڵسۆز و خەمخۆری گەنج و لاوی وڵاتی خۆی بوو.\nئەگەر چی مردن و کۆچی خزم و ئازیزان قورس و ئەستەمە، بەڵام ناکرێ حاشا لەوە بکرێ کە: مردنی مەزنە پیاوانی ئێمە کزه‌هه‌ستێن و ڕوح‌ته‌زێن و هه‌ناوبڕ و هه‌ناودڕ و دڵته‌زێنە!\nمەخابن! ژیانی پڕ لە کەندولەندی نووسەر و وەرگێڕی ئێمەی کورد، ئەگەرچی شانبەشانی نووسەرانی وڵاتانی تر لە ئاست زانست چوونەتە پێش، بەداخەوە لە زۆربەی ئەو سەرکەوتنانە بە شێوەیەک ستەمیان لێ کراوە، وەک پێویست گرینگی بە زەحمەت و نووسراوەکانیان نادرێ!\nمصطفی خرم دل وفات خرم دل


کەبابەکەی شاسوار عبدالواحید بەرەو کوێمان دەبات؟ – Standard Kurd\nکەبابەکەی شاسوار عبدالواحید بەرەو کوێمان دەبات؟\nلەلایەن ستاندار Posted on ئایار 11, 2018 ئایار 11, 2018 1068 جار بینراوە 0 سەرنج\nمن نامەوێت باس لەچۆنیەتی دەرکەوتن و کۆکردنەوەی ئەو سەروەت و سامانە یان پڕۆژە و کارخانانە بکەم کە شاسوار وەکو باقی سەررمایەدارەکانی نزیک لە دەسەڵات لەھەردوو زۆن کەبەشێوەی ھەڵتۆقین دوور لەیاسا و معیارە تیجاری و سەرمایەگوزاری جیھانی پێیی گەیشتوون.\nمن سەرەتا وای بۆ دەچووم کە ئەو گەنجە ھەوڵدەدات بەشێکی سەرمایەکەی بۆ شاردنەوەی نامەشروعیەکان و شیرین کردنەوەی زمانی .جوان کردنەوەو جیاکردنەوەی ڕوخساری خۆی لەسەرمایەدارە ھەڵتۆقیوەکانیتر بەکاردێنێ.وەک ئەو ماقولیەی کە دەڵێ دوای ھەزار گوناح یەک تەوبە.\nوەکو سەرەتا کەناڵی خۆشەویسبووی (NRT) دامەزراند بەقسەی خۆی تەنھا پشتگیری مادی دەکات.بەڵام دوای چەند ساڵێک لەدەمی خۆی لەھەمان کەناڵ فەرمووی کە گوایە لەلایەن بەرپرسێکی بالای حکومەتی ھەرێم ھەوڵی کڕینی کەناڵەکەی داوە کە بێ گومان ھەر مامەڵە و کڕین و فرۆشتنێک دەکرێ بەپارەی گشتی دەکڕدرێت لەدژی مەرفەق و سودی گشتی بەکاردێ، جا چ لەڕووی چەواشەکاری و پیاھەڵدان بێت بەشان و شەوکەتی شۆڕیان بەرامبەر بەداگیرکەران یان باڵەخانە و قومارخانە و مەلھاکانیان بێت، گوایە کاک شاسوار لەپێناوی بەرژەوەندی گشتی ئەمەی ڕت کردۆتەوە کە بەشانازیەکی زۆرەوە باسی دەکرد.\nبەڵام ڕۆژگار ئەم شانازیەی پێچەوان گۆڕی بەشەرمەزاری. ئێستا ڕونتر ھەراشتر خەریکە ئەو کۆرپەیە زۆڵە لەدایک دەبێت. کورد دەمێکە وتویەتی (( گامێش بەدزی کەڵ دەگرێ بەئاشکرا دەزێ))\nمن دوو دڵنیم لەبۆچوونم.\nھەڵسوکەوتی شاسوار وەک خۆی دەبینم کەمم بیستووە و ھەر نەمدیوە سەرمایەدارێک بەرژەوەندی خۆی ژێرپێ نابێت. خۆشگوزەرانی ماڵ و منداڵی. رەفاھیەتی گیانی سەرمایەی لەپێناوی ھەژاراندا وەلا نابێت بۆیە لام ڕوونە دەکرێت مامەلەکە تەواو بوو بێت، بەڵام لەوەی پێشان زۆر زیاتر بەھەردوو ڕوودا عقد کرابێ بۆ فرۆشتنی نەک کەنالێک چەندین کەناڵ نەک کەل و پەل ستافەکەسیان لەگەڵدابێ. تەنانەت مامەڵەکە دەبێ زۆر لەبینەرەکانیشیان سەودا کرابێ لەبەرامبەردا پڕۆژە ھاوشێوەکانی سلێمانی بۆ دھۆک و ھەولێر سەتاپای عێراق ھاوکاری و دەعم کرابێ بۆیە تەمەنام دەخواست گیا لەسەر پنجی خۆی ڕوابا (شاسوار فێری شانازی باوکی بەڕێزی بووبا بەقیمەی گۆشتێکی پاک و حەلال کەبابی بەناوبانگی سلێمانی دەرخواردی ھاونیشتمانیانی دانیشتوانی ئازادیخوازی شاری ھەڵمەت و قوربانیدا) نەک وەکو ئێستا ھەوڵی لەقیمەدانی ڕیزی لاوانی خێر لەخۆندیوی و فەرمانبەری موچە دزراو پێشمەرگەی دلێری چەک کراو و نان بڕاو و حوێندکاری دانەمەزراو . کەم ئەندامی سەنگەر و ژن و پیاوی بەناچاری تەڵاقدراو جیاکراو. پیاوی ریش سپی دەستگیری وڵات بدات و بیانکات بەکەباب بەکەنالەکانی باوەشێنی بکات و دەرخواردی چەند مشتەریەکی ھەڵمساوی تێرنەخواردووی عێراق و کورستانیان بدات.\nبەشێک لە پرۆژە ئیداریی و داراییەکانی شاسوار کە دەیەوێت شکستەکەی بەھۆی بەشداری لە پرۆسەی سیاسی لەسەر خۆی لایدا:\n١- چاڤی لاند زیاتر لە ٨٠٠٠ ھەزار پشکی خەڵکی قەرزدارە کە تاکو ئیستا ھاوڵاتیانی بەشداربوو فلوسێکیان وەرنەگرتۆتەوە لە کاتێدا بۆ تەواوکردنی چاڤی لاند ٣١ ملیۆن دینار پشک فرۆشراوەو پارەکەشی بۆ دروستکردنی وتێلێکی پێنج ئەستێرەیی بە بەرزی (١٠٥) مەتر لەشێوەی بورج لەسەر گۆیژە کە تاکو ئیستا ئەو کۆشکە بنیات نەنراوە بەتەواوەتی.\n٢- وەرگرتن و فرۆشتنی ھەزاران پشکی دیکە لە گوندی ئەڵمانی لە لایەن شاسوارە بە مەبەستی دروستکردنی باخچەیەکی ئاژەڵان و دورستکردنی ئوتێلێکی چوار ئەستێرەیی و یانەیەک کەدواتر ئوتێلکە و یانەکە دروستکراو بۆ خۆی ھەڵیگرتەوە بە بیانەووی ئەوەی چاڤی لاند قەرزداریەتی!؟\n٣- چاڤی مۆڵی لەسەر زەویەکی نیشتەجێبوون دروستکرد کە موڵکی گشتیە و دواتر مۆڵەکەشی بە ٧ ملیۆن دۆلار فرۆشت..\n٤- لە بانکی نۆرپی ئەوروپی بڕی ٦ ملیۆن دۆلاری قەرزی کردووە و تا ئیسا بەشێکی زۆری نەداوەتەوە.\nبڵاوکراوەی پێشووکامەران مەنتک: هەڵبژاردن تاڕادەیەک گرێدای کۆت و بەندی کەلتووریە\nبڵاوکراوەی نوێترجارێکیتر بانگخوازی دەنگخواز قسەی کردەوە\nبەپەلە: پنتاگۆن دڵنیایی دەداتە هێزە کوردیەکانی ڕۆژئاوا\nPosted on كانونی یه‌كه‌م 21, 2018 0 5434\nئەگەری بەشداری نەکردنی گۆڕان لەکابينەی داهاتوودا بەهێزتردەبێت\nPosted on كانونی یه‌كه‌م 28, 2018 0 2240\nکۆمەڵ دەبیت لە کوێوە گۆڕانکاری بکات؟؟؟\nPosted on كانونی دووه‌م 3, 2019 0 296\nھەرێم لەبەردەم شەڕی ساردی پارتی و یەکێتی\nPosted on كانونی دووه‌م 6, 2019 0 205\nدیوە سەربازگەییەکەی ھەولێر\nPosted on كانونی دووه‌م 12, 2019 0 360


چالاکوانێـکی چینی ده‌ستبه‌سه‌ر هه‌ڵدێت\nیه‌کێک له هه‌ره چالاکوانانی مافه‌کانی مرۆڤی ناوداری چینی له ماڵه‌که‌ی هه‌ڵهاتووه و ئه‌و کاره‌ی بووه به مایه‌ی ده‌ستکردن به هه‌ڵمه‌تی پشکنین به داوی ئه‌و چالاکوانه و خانه‌واده‌که‌ی و هه‌روه‌ها ئه‌وانه‌ی هاوکاریان کردووه بۆ ده‌ربازبوون.\nچالاکوانی نابینای پارێزه‌ر " چێن گوانگ چین " ڕۆژی یه‌کشه‌ممه‌ی رابردوو له گوندی دۆنگ شیگوی سه‌ر به پارێزگای شاندۆک له پاسه‌وانانی هه‌ڵبێت ئه‌وانه‌ی له نزیکه‌وه چاودێریان ده‌کرد و کاربه‌دستانی خۆجێی چینی دوێنێ پـێـیان زانی که ناوبراو له ماڵه‌که‌ی دزه‌ی کردووه‌ته ده‌ره‌وه، ئه‌م چالاکوانه هاتنه ده‌ره‌وه‌ی له ماڵه‌که‌ی لێ قه‌ده‌غه‌کرابوو ، ئه‌مه‌ش به هۆی ئه‌وه‌ی ئه‌م چالاکوان و پارێزه‌ره نابینایه هه‌ڵمه‌تی له دژی سیاسه‌تی به زۆر له باربردنی کۆرپه‌ی گێرا، واتا ئه‌و سیاسه‌ته‌ی حکومه‌تی چینی که ته‌نها رێگه به له دایکبوونی یه‌ک منداڵ بۆ هه‌ر خێزانێک ده‌دات.\nئه‌وه‌ی شایانی باسه، نازانرێت که ئایا چینگی چالاکوان له کوێـیه ، به‌ڵام بۆچوونێکی وه‌ها هه‌یه که ڕه‌نگه ناوبراو له باڵیۆزخانه‌ی ئه‌مه‌ریکا بێت له په‌کین، به‌ڵام به‌رپرسانی باڵیۆزخانه‌ی ئه‌مه‌ریکا ئاماده نه‌بوون هیچ لێـدوانێـک له‌و باره‌یه‌وه بده‌ن.\nله لایه‌کی تره‌وه خزمێکی چالاکوانی هه‌ڵهاتوو به ده‌نگی ئه‌مه‌ریکای گوتووه که چه‌ندان پۆلیسی چینی له ده‌وری ماڵی به‌ڕێز چین گردبوونه‌ته‌وه.\nهه‌ر ئه‌مڕۆش گرته‌ی ڤیدیۆیی له‌سه‌ر ماڵپه‌ڕ بڵاوکرایه‌وه و تیایدا جودابیر و چالاکوانی نابینای چینی ورده‌کاریه‌کان ئاشکرا ده‌کات سه‌باره‌ت به‌و زیاده‌ڕه‌ویـیانه‌ی ده‌رهه‌ق به خۆی و ئه‌ندامانی خێزانه‌که‌یان له ماوه‌ی یه‌ک ساڵ و نیوی ده‌ستبه‌سه‌ری له ماڵه‌که‌یدا پـیاده کرابوو.


لڤین: وەرگیراوە لە هەژماری سەرتیپ جەوهەر\n- شمشێری گۆڕان وەك هەسان بوو، قەولبوو دەنگی هەژاران بن.. مخابن وانەبوو\n- نوێنەرەكەی گۆڕان، وەك بەندبێژ بەدیارییەك وەڵامی دەداتەوە\nبەشیر حەداد (مەلا بەشیر) بەبێ موناسەبەو لەدەرەوەی هەموو مەنتقێكی قانونی و دەسەڵات و تایبەتمەندی و ئیشوكاری خۆی و دەستخۆشی لەدەستەی سەربەخۆی هەڵبژاردنەكانی كوردستان دەكات لەبەرامبەر كارو ماندووبونی كەبۆ هەڵبژاردن و راپرسی (ریفراندۆم) كردویانە! لەكاتێكدا نەهەڵبژاردن بەڕێوە چووەو نە ئەویش هیچ تایبەتمەندی و پەیوەندییەكی ئیداریی و هیچ مەنتقێك دەیگەینێتە كۆمسیۆنی سەربەخۆی هەڵبژارنەكانی كوردستان.\nئەو نوسراوەی مەلا بەشیر رۆژی 22/4/ئەمساڵ ئاراستەی كۆمسیۆنی هەڵبژاردنەكانی كوردستان كراوە كە هیچ بۆنەیەك یان چالاكییەك بگرە هیچ پەیوەندییەكی بەمەلابەشیر جێگری سەرۆكی پەرلەمانی عیراقەوە نییەو دەستخۆشی كاروچالاكی هەڵبژاردن و ریفراندۆمیان لێدەكات؟ ئەمە سەرباری ئەوەی خۆی سوێندی خواردووە یەكپارچەیی خاكی عیراق بپارێزێت. بۆیە ئەم كارە جگە لەوەی نامۆو نامەنتقییە، هاوكات ناقانونیشە چونكە لەهیچ بڕگەیەكی قانونەكانی عیراقدا نەهاتووە مەلابەشیر نوسراوی دەستخۆشانە ئاراستەی فەرمانگەیەكی هەرێمی كوردستان بكات.\nئەو نوسراوەی رێزان حەمە رەشید لە 10/6 كراوە واتە سێ رۆژ دوای یادی بڕیاردانی ریفراندۆمی 2017 ئەم كارەی نوێنەرەكەی گۆڕانیش وەك كارەكەی مەلابەشیر، جگە لەوەی نارۆشن و مەشبوهە، هاوكات لەدەرەوەی هەموو سیاق و مەنتقێكی قانونییەو هیچ بڕگەیەك لەنێو هیچ قانونێكی كوردستان و ئەم گۆی زەوییە نابینیتەوە رێگە بەنوێنەركەی گۆڕان بدات ئەم كارە نا قانونییە بكات.\nشمشێری تیژی بزوتنەوەی گۆڕان وەك هەسان بوو، كەچی ئێستا نوێنەرەكەیان وەك بەندبێژ وڵامی بەندان دەداتەوە، ئەوان وتیان دەنگی هەژارانین، كەچی ئێستا دەنگی حزب و لایەنی دیكەن، ئێمە چیمان دانابوو، مخابن چی دەرچوو.\nبۆیە داوا لەبزوتنەوەی گۆڕان دەكەم چاوێك بەو نوسراوە بخشێننەوە كە نوێنەرەكەیان بە(دیارییەك) وەك ئەوەی هەنگی لەكونە دار دۆزیبێتەوەو ئەم كارە ناقانونییەی كردووە بۆخاتری دەستخۆشانەیەك لەلایەن ئەو برادەرانەی ئێستا لێیانەوە نزیكەو خزمەتیان دەكات، هەروەك ئەم نوسراوەش لەوپێناوەدا كراوە.


زانکۆی سۆران - قوتابییه‌كی زانكۆی سۆران له یاری تایكواندۆ سێیه‌می سه‌ر ئاستی عێراق به‌ده‌ستدێنێ\nله پێشبڕكێكه‌كه‌دا، كه ژماره‌یه‌كی به‌رچاو له یاریزانان له سه‌رجه‌م یانه‌كانی عێراقه‌وه به‌شداربوون، عه‌لی توانی به نیشاندانی ئاستێكی به‌رز، پله‌ی سێیه‌می سه‌ر ئاستی عێراق له كیشی 74 كیلۆگرام به‌ده‌ستبێنێ.\nپێویسته بگوترێ ناوبراو جگه له‌وه‌ی كه له ریزی قوتابییه یه‌كه‌مه‌كانی به‌شه‌كه‌یه‌تی، ساڵی پاریش یه‌كه‌می سه‌ر ئاستی پارێزگای هه‌ولێر بوو و، وه‌ك یه‌كێك له ئه‌ندامانی هه‌ڵبژارده‌ی عێراق بۆ یاری تایكواندۆ، ده‌ستنیشانكرابوو.\nشیاوی ئاماژه‌پێدانیشه، كه ئه‌مڕۆ پێنجشه‌ممه رێكه‌وتی 20/2/2020، له لایه‌ن به‌ڕێز "د. موسڵح مسته‌فا" سه‌رۆكی زانكۆی سۆران پێشوازی لێكرا. له‌و دیداره‌دا به‌ڕێز سه‌رۆكی زانكۆ، خۆشحاڵی خۆی بۆ ئه‌و ده‌سكه‌وته ده‌ربڕی و هیوای سه‌ركه‌وتنی زیاتری بۆ خواست و ئاماژه‌شی به‌وه دا، كه وه‌كو زانكۆی سۆران هه‌رده‌م هانده‌ر و پاڵپشتی قوتابییانی خۆمان ده‌بین له پێناوی په‌ره‌پێدان به تواناكانیان و به‌ده‌ستهێنانی سه‌ركه‌وتنی زیاتر.


تەنها خوێندنەوە گرنگ نی یە! چ دەخوێنیتەوە گرنگە! چ بخوێنمەوە؟\nبە گشتی ستایشی خوێندنەوە دەکرێت و ناشتوانرێت بوترێت خوێندنەوە هیچ سودی نی یە، بەڵام گەر نەزانیت چ دەخوێنیتەوە! دەکرێت زیانی زۆر لە سودەکەی زیاتر بێت.\nخوێندنەوەی هەڕەمەکی وەك ئەوە وایە شۆفێری بکەیت بەبێ مامۆستاو گوێدانە ڕێنوماییەکانی هاتوچۆ! لەوەیە زۆرجار بە ڕێکی بڕۆیت و هیچ کێشەت نەبێت، بەڵکو هەندێکیش پێت سەرسام ببن و چەپڵەو فیکەشت بۆ لێ بدەن! بڵێن شۆفێری هەر لە خۆی جوانە، بەڵام دواتر هەم تاسەو هەمیش نزمی و هەورازیشت لە پێشە.\nزۆرکەس خوێندنەوە خستویەتیە شیوێك بە حەفارەش دەرنایەت، هەروەك شۆفێرە نەزانەکە!\nهەیە خوێندنەوە توشی حادیسەی کردوە، هەر تەنها خۆی لەناو نەبردوە، بەڵکو کۆمەڵێکیشی لەگەڵ خۆیدا کوشتوە!\nهەیە خوێندنەوە ڕێك سەری ناوەتە ناو قوڕ، فعلەن ئاوێکی زۆری دەوێت بۆ شتن.\nدەکرێت توێژینەوەیەکی ورد لەسەر ئەم باسە بکرێت، بەڵام بۆ ئێستە تا بخوێنرێتەوە هەر ئەوەندە دەڵێن: دەبێت بزانیت چ دەخوێنیتەوە، بۆ ئەوەی کەسێکی کارامە بیت، وەك شۆفێرێك بەراوردی بکەین، تا هەم خۆت و خەڵکیش بگەیەنیت، تا خەڵکی لە مەترسیەکانت سەلامەت بن.\nپێش هەمو شت دەبێت مامۆستات هەبێت، بە مەنهەج و بەرنامە بخوێنیت، زۆرن ئەوانەی ئەمڕۆ بەبێ مامۆستاو دیاری کردنی پسپۆڕی هەروا دەخوێننەوە، لەبواری ئاینیدا فتوا دەدەن! لە بواری تردا فەلسەفە لێ دەدەن!\nبۆ ئەوەی فەتواکەت دروست بێت و فەلسەفەکەت فەلسە بێت، دەبیت مەنهەج و مامۆستا بنەمای کارت بێت.\nکتێبە مەنهەجیەکان مرۆڤ پێدەگەیەنیت، بۆ نمونە تۆ لە هەربوارێکی زانستیدایت، دەبێت جگە لەو مادانەی دەیخوێنیت، چەندین مادەی هاوشێوەی لەگەڵدا بخوێنیتەوە، دواتر هەمو ئەو بابەتانەی کە: دەزانیت دەچێتە چوارچێوەی کوێوە، یان ئەو خولانەی کە دەزانیت لە چ بوارێکدا قوڵت دەکاتەوە.\nدەبینم مامۆستای ئاینیە فەتوای وا دەدات پێچەوانەی مەقاسیدی شەریعەیە، ئەوە وەك ئەوە وایە ئوتومبێلەکە تایەکەی دەربهێنیت و بشتەوێت زوتر بگەیت!\nهەیە قژی بژکردوەو جگەرەیەکی گرتوە بە دەستیەوەو کوردەواری دەڵێ چەقە ڕیشێکی هێشتوەتەوەو دەفەلسەفێنێت، دوکەڵی جگەرەکەت وەك دوکەڵی کەباب وایە کەس تێرناکات! ئەفسوس بۆنیشی ناخۆشە.\nجوان وتراوە لە کۆمەڵگەی خۆماندا ٢ کتێب زۆرترین فرۆشی هەیە، ئەوانیش: کتێبی چۆنیەتی خواردن دروستکردن و لێکدانەوەی خەون، دەلیلە لەسەر ئەوەی کە میللەتێکین هەر دەخۆین و دەخەوین.\nبۆیە بزانە چ دەخوێنیتەوە! خوێندنەوە بۆ زانستە، دەبێت زانستەکە چێژت پێ بدات نەك غەریزە.\nلە ئوردون کەسێك کە ژن دەهێنێت، بە دیاری کۆمەڵێك کتێبی مەنهەجی پێ دەدەن کە گرنگە بۆ ژیان، ئێمەش قاپ و بەتانی! هەر بە دیاریەکانیشدا پێمان دەڵێن بخۆن و بخەون.\nبۆیە بزانە کێ دەکەیت بە مامۆستات وە چ دەخوێنیتەوە...


دەرفەت و هەڕەشەکانی پێوەندیی نێوان ئێران و هەرێمی کوردستان\nSUNDAY, 11 AUGUST 2019 - 13:32\nبه‌هرۆز جه‌عفه‌ر سه‌رۆکی ئینستیوتى مێدیتریانه بۆ توێژینه‌وه‌ى هەرێمیانە لێکی دایەوە:\nبه‌شی دیمانه/ عێراق و هه‌رێمی کوردستان- به‌هرۆز جه‌عفه‌ر سه‌رۆکی ئینستیوتى مێدیتریانه بۆ توێژینه‌وه‌ى هەرێمیانە بە کوردپرێسی ڕاگه‌یاند: " په‌یوه‌ندیی نێوان هه‌رێمی کوردستان و کۆماری ئیسلامیی ئێران له ڕووى ئه‌منییه‌وه پێگەی تایبەتی هه‌یه نەخوازەڵا بۆ ئێران. دیارە ئێران به‌شێكه له ئاسایشى هه‌رێمى كوردستانیش و عێراقیش. به هه‌مان شێوه عێراق و هه‌رێمى كوردستانیش له ڕووى ئەمنییەوە بۆ ئێران گرنگن و هه‌رگیز نابێ هیچ لایه‌نێكى عێراقی یان كوردى بیر لەوە بکاتەوە کە بۆ دژایەتی کردنی وڵاتێکی دراوسێی عێراق پێوەندیی لەگەڵ دوژمنانی وڵاتانی دراوسێ هەبێت.\nکوردپرێس: ئێران وه‌ک دەسەڵاتێکی هه‌رێمایه‌تی و ئه‌کته‌رێکی گرنگ له هاوکێشه و گۆڕانکارییه نێوده‌وڵه‌تییه‌کان په‌یوه‌ندیی دێرینی له‌گه‌ڵ کوردی ناوچه‌که و به‌تایبه‌ت لەگەڵ هه‌رێمی کوردستان هه‌یه. ئه‌م په‌یوه‌ندییانه له قۆناغه هه‌ستیاره‌کاندا ڕێگایێکی دووری بڕیوه و هه‌وراز و نشێوی زۆری تێپەڕاندووە به‌ڵام دوو شت بەرده‌وام ماوه‌ته‌وه و گۆڕانی به سه‌ردا نه‌هاتووه: یەکەم مەسەلەی به فه‌رمی ناسینی کیانی فیدڕاڵیی هه‌رێمی کوردستان له چوارچێوه‌ی عێراق و دووهەم پاڵپشتییه به‌رده‌وامه‌کانی کۆماری ئیسلامیی ئێران بۆ کورد له قۆناغه هه‌ستیار و مێژووییه‌کاندا کە ئەمەش بۆچوونی به‌رپرسان و که‌سایه‌تییه سیاسی و ئایینییه‌کانی هه‌رێمی کوردستانی لەگەڵە.\nئەگەر بمانەوێت خوێندنەوەیێک بۆ په‌یوه‌ندییه‌کانی کۆماری ئیسلامیی ئێران و هه‌رێمی کوردستان بکەین پێویستە زۆر فاکتەر و ڕەهەندی جیاواز له‌به‌رچاو بگرین؛ هەر یەک لە بواره فه‌رهه‌نگی و سیاسی و ئابووری و به‌تایبه‌ت ئه‌منییه‌کان بەش بە حاڵی خۆیان له قۆناغه جۆراوجۆره‌کاندا کارتێکه‌ریی ڕاسته‌وخۆ و ناڕاسته‌وخۆیان له‌سه‌ر ئه‌م په‌یوه‌ندییانه بووه و ده‌شبێت.\nئاژانسی کوردپرێس له‌باره‌ی ڕه‌هه‌نده‌کانی ئه‌م په‌یوه‌ندییه له بواری سیاسی، ئابووری، فه‌رهه‌نگی و کۆمه‌ڵایه‌تی، هەروەهاش به‌رژه‌وه‌ندیی هاوبه‌شی نێوان ئێران و هه‌رێمی کوردستان و کارتێکه‌ریی وڵاتانی‌تر له‌سه‌ر ئه‌م په‌یوه‌ندییانه و نیگه‌رانییه ئه‌منییه‌کان به بۆنه‌ی ئاماده‌بوونی وڵاتانی ڕۆژئاوایی له هه‌رێمی کوردستان دیمانه‌یێکی له‌گه‌ڵ به‌هرۆز جه‌عفه‌ر سه‌رۆكى ئینستیوتى مێدیتریانه بۆ توێژینه‌وه‌ى هەرێمیانە کردووە. بەهرۆز جەعفەر خوێندكارى دكتۆرا‌یە له په‌یوه‌ندییه ئابوورییه نێوده‌وڵه‌تییه‌كان له زانكۆى قوبرسى نێوده‌وڵه‌تى. ناوبراو ماوه‌ى دوانزه ساڵه كارى ڕۆژنامه‌وانى و لێكۆڵینه‌وه ئه‌كات له‌سه‌ر پرسه جیاجیاكان.\nکوردپرێس: ئێران وه‌کوو هێزیکی ناوچه‌یی و خاوه‌نی هه‌ژمۆنی و پێگه‌ی تایبه‌ت له ڕۆژهه‌ڵاتی ناڤین، هاوبه‌شی هه‌مه لایه‌نه و پێوه‌ندی دێرینی له گه‌ڵ کورد هه‌یه، لێکدانه‌وه‌ی به‌ڕێزتان له سه‌ر ئه‌م بابه‌ته و ڕه‌هه‌نده‌کانی چییه؟ یاخود ئه‌بێت په‌یوه‌ندییه‌کانى کورد و فارس چۆن بێت؟\nبه‌هرۆز جه‌عفه‌ر: کورد و فارس کۆنترین په‌یوه‌ندییان هه‌یه، هیچ په‌یوه‌ندییێکى ناوچه‌که نییه هێنده‌ى په‌یوه‌ندییه‌کانى فارس و کورد دێرین بێت که مێژووه‌که‌ى ئه‌گه‌رێته‌وه بۆ پێش هاتنى ئیسلام و ته‌نانه‌ت پێش هاتنى ساسانیه‌کان و دروست کردنى ئیمپراتۆریه‌ت له خاکى ئێراندا، ئه‌رده‌شێرى بابه‌گ دامه‌زرێنه‌رى ئیمپراتۆریه‌تى ساسانیه‌کان دایکى کورده و باوکى فارس بووه، هه‌ندێک ئه‌لێن باوکى کورده و دایکى فارس بووه.\nکورد و فارس ته‌نانه‌ت له داستانه‌کانى ڕۆسته‌مى زاڵیشدا ئه‌چنه‌وه سه‌ر یه‌ک و په‌یوه‌ندیی دروستیان هه‌بووه. که‌واته بنه‌مایێک هه‌یه، زه‌مینه‌یێکى هاوبه‌شى باشى مێژوویی هه‌یه. له مێژووى هاوچه‌رخیشدا دوژمنى هه‌ره گه‌وره‌ى کورد ئێران نه‌بووه، حکوومه‌تى ئێران هه‌رگیز کیمیاباران و ئه‌نفالى کوردیان نه‌کردووه، بگره له ساڵى 1991 داڵده‌ى سه‌ده‌ها هه‌زار ئاواره‌ى کوردیان دا و خزمه‌تى کوردى عێراقیان کرد، کاتێک په‌رله‌مان و حکوومه‌تى کوردى له عێراق دروست بوو ساڵى 1992 ئێران دژایه‌تى ئه‌و هه‌رێمه کوردییه‌ى نه‌کرد، ئه‌وه کورد خۆیان بوون شه‌ڕى ناوخۆییان هه‌ڵگیرساند.\nکه سه‌ددام حوسه‌ین ڕووخا ئێران له عێراقدا ڕۆڵى گه‌وره‌ى په‌یدا کرد، هیچ کاتێک ئێران دژى مافه‌کانى کورد و پشکى کورد نه‌بووه له به‌غدا، بگره زۆرترین دۆستایه‌تى له نێوان خوالێخۆشبوو مام جه‌لال سه‌رۆک کۆماره کورده‌که و ئێراندا هه‌بووه.\nکوردپرێس: که‌واته تۆ پێتوایه په‌یوه‌ندیی کۆمارى ئیسلامى ئێران و حکوومه‌تى هه‌رێم چۆن بێت و له‌سه‌ر چ بنه‌مایه‌ک بێت؟\nبه‌هرۆز جه‌عفه‌ر: من هه‌میشه پێموایه په‌یوه‌ندییه‌که ڕه‌هه‌ندێکى که‌لتوورى و مێژوویی قووڵى هه‌یه، له هه‌ر شوێنێکدا ئێران و کورد ئه‌بێت پێکه‌وه بن، ملیۆنه‌ها ژن و ژنخوازى له نێوان فارس و کورددا هه‌یه، سه‌یر بکه من ناوم به‌هرۆزه ناوه‌که‌م واتا بێهروز تا ڕاده‌یێکى زۆر فارسیه، سه‌رۆکى په‌یمانگه‌ى مێدیتریانه‌م. پڕۆفیسۆریکم هه‌بوو له خوێندنى دکتۆرا ناوى "ئاره‌ش شه‌رگى" بوو له قوبرسى تورکى، بۆ یه‌که‌مجار بیرۆکه‌ى ئه‌م سه‌نته‌رى لێکۆڵینه‌وه‌یه‌م له‌وه‌وه فێر بووم، ته‌نانه‌ت به ئینگلیزى به ده‌ریاى ناوه‌ڕاست ئه‌وترێ (مێدیتره‌ینیه‌ن) ئێمه کردمان به مێدیتریانه.\nله ڕووى ئه‌منییه‌وه ئه‌م په‌یوه‌ندییه گرنگتره به‌تایبه‌تى بۆ ئێران، ئێران به‌شێکه له ئاسایشى هه‌رێمى کوردستان و عێراق، به هه‌مان شێوه عێراق و هه‌رێمى کوردستانیش له ڕووى ئاسایشه‌وه بۆ ئێران گرنگن. هه‌رگیزاو هه‌رگیز نابێ هیچ لایه‌نێکى عێراق یان کوردى بیر له‌وه بکه‌نه‌وه په‌یوه‌ندى له‌گه‌ڵ دوژمنى دراوسێکانیان ببه‌ستن بۆ دژایه‌تی له‌گه‌ڵ دراوسێکانیان. بۆ کورد ئاساییه په‌یوه‌ندى له‌گه‌ڵ ئه‌مریکا و تورکیا و سعوودیه و هه‌ر شوێن و ده‌وڵه‌ت و لایه‌نێکى‌تر هه‌بێت به‌ڵام ئه‌مه بگاته ئه‌وه‌ى له‌سه‌ر حیسابى ئێران بێت وه‌ک وڵاتێکى دراوسێ و تووڕه‌یان بکات، شتێکى خراپ و نافه‌رمیه.\nکوردپرێس: پێش ئه‌وه‌ى بێینه سه‌ر په‌یوه‌ندییه ئابوورییه‌کانى ئێران و هه‌رێمى کورستان، ئایا گرفتێک له نێوان شێوازى په‌یوه‌ندییه‌کانى ئێران و لایه‌نه سیاسیه‌کانى هه‌رێمى کوردستان ئه‌بینن؟\nبه‌هرۆز جه‌عفه‌ر: به‌ڵێ، بێگومان گرفت هه‌یه، مادام پرۆسه و ڕێگایێکى وا دوور و درێژ هه‌یه، گرفتیش ئه‌بێت، من پێموایه ئێران باشتر ئه‌زانێ گرفته‌که چیه، به‌و پێیه‌ى عێراق و هه‌رێمى کوردستان دراوسێن، زۆربه‌ى سنووره ووشکانیه‌کانیشیان له‌گه‌ڵ هه‌رێمى کوردستاندایه، ئه‌م سنووره‌ى نێوانیان 1458 کیلۆمه‌تره، به‌شى زۆرى سنوورى ئێران له‌گه‌ڵ ئه‌و ناوچانه‌یه که یه‌کێتىی نیشتیمانیى کوردستان تیایدا ده‌سته‌ڵاتداره، هه‌رچه‌نده پارتى دیموکراتى کوردستانیش سنوورى ووشکانى له‌گه‌ڵ ئێران به‌ده‌سته.\nگرفته‌که ئه‌وه‌یه له ناو یه‌کێتىی نیشتیمانى چه‌ندین باڵ و کوتله و دژیه‌کى هه‌یه، ئێران زۆرجار نه‌یزانیوه له‌گه‌ڵ کێ مامه‌ڵه بکات به‌تایبه‌تى دواى کۆچى دوایی تاڵه‌بانى یه‌کێتى خاوه‌نى بڕیارى یه‌کگرتوو نین، ئه‌مه‌ش له لاى لایه‌نه عێراقى و ئێرانى و تورکى و ده‌ره‌کییه‌کان متمانه‌یان که‌م ئه‌کاته‌وه، چوونکه هه‌ر کوتله و باڵێکى ناو ئه‌م حیزبه بۆ گه‌یشتن به ده‌سته‌ڵات هه‌موو دژایه‌تیێکى ئه‌ویتر ئه‌کات.\nئێستا ئه‌وه‌تا به ئه‌زموون ده‌رکه‌وت که زۆرینه‌ى کورد له هه‌رێمى کوردستان و ڕاى گشتى و یه‌کێتییه‌کان ڕه‌خنه‌یان له سه‌رۆک کۆماره کورده‌که‌ى عێراق هه‌یه و به هۆکارى ترازانى ناو ماڵى یه‌کێتى و عێراقییه‌کانى ئه‌زانن. ئه‌مه‌ش بۆ ئاسایشى کۆمه‌ڵایه‌تى و سیاسیی ناوچه‌که باش نابێت، له کاتێکدا خوالێخۆشبوو مام جه‌لال سه‌رۆک کۆمار بوو جێگه‌ى متمانه و کۆکه‌ره‌وه‌ى هه‌موو لایێک بوو، که‌سێک بوو متمانه‌ى دروست کردبوو که ئه‌توانێت بڕیارى دروست بدات. گرفتى ئێستاى ناو یه‌کێتیى نیشتیمانیى کوردستان شاراوه نییه، هه‌ریه‌که‌و قسه‌یێک ئه‌کات و هه‌ریه‌که‌و لێدوانێک له ڕق و دژى ئه‌وه‌ى‌تر ئه‌دات، ته‌نانه‌ت سه‌رۆک کۆمارى عێراق دکتۆر به‌رهه‌م ساڵح که جێگیرى سکرتێرى گشتیی یه‌کێتیى نیشتیمانیى کوردستانه بووه‌ته فاکته‌رى ته‌که‌تولات و باڵباڵینه له ناو ئه‌م حیزبه‌دا.\nکوردپرێس: که‌وایه به‌رژه‌وه‌ندیی کورد و ئێران له عێراق تووشى کێشه بووه؟\nبه‌هرۆز جه‌عفه‌ر: من ناتوانم ناوى بنێم کێشه، چوونکه به‌پێى واقیع و به‌چاو ئه‌بینرێت ئیراده‌ى حکوومه‌تى ئێران زۆر له‌وه به‌هێزتره که له بنده‌ستىدا که‌سێکى سیاسی له ناو حیزبێکى کوردى یان عێراقى یان سووریدا کێشه دروست بکات. بۆ سه‌لماندنى ئه‌مه‌ش ئێمه ده‌یان نموونه‌مان له دواى به‌هارى عه‌ره‌بیه‌وه بینیوه. کێشه‌که ئه‌وه‌یه ئه‌م سێ سه‌رۆکایه‌تییه‌ى له عێراق دروست بووه سه‌رکه‌وتوو نه‌بن، چوونکه ئه‌وکاته ئه‌بێت سێ سه‌رۆکایه‌تییه عێراقییه‌که به حکوومه‌ت و په‌رله‌مان و سه‌رۆکایه‌تى کۆماره‌وه هه‌ڵبوه‌شێته‌وه و سه‌رۆکایه‌تى تازه دابنرێنه‌وه. ئه‌وه‌تا حکوومه‌ت له عێراق ناتوانێ کێشه‌ى 4 چوار ملیۆن هاووڵاتیى له پارێزگاى به‌سره چاره‌سه‌ر بکات که دوو ساڵه ته‌نها داواى ئاوى خواردنه‌وه ئه‌که‌ن، ئه‌وه‌تا له ته‌له‌فزیۆنه‌کان بینیمان خه‌ڵکى مووسڵ تووڕه‌ن و له کاتى سه‌ردانى‌کردنى سه‌رۆک کۆماردا سه‌رۆکیان به‌ردباران کرد. له که‌رکووکیش به هه‌مان شێوه، له شێوازى په‌یوه‌ندییه‌کانى حکوومه‌تى هه‌رێم و به‌غدا به هه‌مان شێوه ته‌نگ و چه‌ڵه‌مه هه‌یه. لێره‌وه ئێران وه‌ک هێزێکى هه‌رێمى گه‌وره ئه‌و مافه به خۆى ئه‌دات ده‌ستوه‌ر بداته عێراق له‌پێناو ئاسایشى خۆى.\nکوردپرێس: به‌گشتى تێگه‌یشتنی کورد له ناوچه‌که و به تایبه‌ت له عێراق به‌رانبه‌ر به ئێران چۆن ده‌بینن؟\nبه‌هرۆز جه‌عفه‌ر: کورد گه‌لێکى سه‌ربه‌خۆیه له ڕووى که‌لتوور و زمان و دابونه‌ریت و مێژووه‌وه. باسى ئێرانیشمان کرد، پێموایه ئێران تاوانێکى زۆر گه‌وره‌ى نه‌کردووه به‌مزوانه به‌رانبه‌ر کورد تاوه‌کوو تێگه‌یشتنى کورد خراپ بێت له‌سه‌رى.\nکوردپرێس: ڕۆڵی هێزی بیانی و ناوچه‌یی بۆ دوورکردنه‌وه‌ی ئێران و کوردی عێراق له یه‌کتر چۆن ده‌بینن و پێتان وایه کامه وڵات و لایه‌ن له پته‌وبوونی پێوه‌ندیی دوو لایه‌نی ئێران و کورد نیگه‌رانن و هۆکاره‌که‌ی بۆ چی ده‌گه‌ڕێته‌وه؟\nبه‌هرۆز جه‌عفه‌ر: من بۆم باس کردن، هه‌ندێ شت هه‌یه سه‌وابیته و نه‌گۆڕه، وه‌ک چۆن ئه‌وه‌ى یه‌ک زائید یه‌ک ئه‌کاته دوو. تازه به خۆش بێت یان به ناخۆش کورد و ئێران دراوسێن، مێژوویان، زمانیان، خۆراک و خواردنیان، سنوورى جوگرافى و ئاسایش و به‌رژه‌وه‌ندیى ئابوورییان و هه‌موو شتیان هاوبه‌شه و کارى ئاقڵانه ئه‌وه‌یه هه‌ردوولا سوود له‌م خاڵه هاوبه‌شانه ببینن.\nله هه‌مان کاتدا ئه‌مه ماناى وانییه ئێران هه‌ر شتێک بکات ئه‌بێت پرس به کورد و عێراق بکات و ماناى وانییه کورد په‌یوه‌ندى له‌گه‌ڵ هیچ وڵاتێکى دیکه نه‌بێت. نه‌خێر. ئه‌ى که‌واته بۆچى زانستى په‌یوه‌ندییه نێوده‌وڵه‌تییه‌کان هه‌یه. کوردێک و عێراقیێک و ئه‌مازیخیه‌ک و قیبتیه‌ک و سربیه‌ک و فه‌نزه‌ویلیه‌ک ئاساییه پێکه‌وه بکه‌ن و په‌یوه‌ندیی هه‌مه‌جۆریان هه‌بێت. من له زانکۆیێک ئه‌خوێنم خوێندکار و مامۆستاى 92 ده‌وڵه‌ت و نه‌ته‌وه‌ى جیاوازى تێدایه، کلاسه‌که‌مان فه‌له‌ستینى و جووله‌که و کورد و تورک و ئه‌فریکى تێدا بووه بۆیه که‌س ناتوانێ به‌ر به ڕه‌شه‌باى جیهانگیریی و ئامرازه‌کانى سه‌رمایه‌دارى بگرێت ئه‌گه‌رچى ساخته و موزه‌یه‌فیشن.\nکودپرێس: با بێینه سه‌ر لایه‌نه ئابوورییه‌کان، هه‌نارده‌ى نه‌وتى عێراق و سزاکانى سه‌ر ئێران له کوێدا یه‌ک ئه‌گرن؟\nبه‌هرۆز جه‌عفه‌ر: وه‌زیرى نه‌وتى عێراق "تامر غه‌زبان" له سه‌ره‌تاى ده‌ستبه‌کاربوونى ڕایگه‌یاند: عێراق به‌رنامه‌ى هه‌یه بۆ ساڵى ئاینده هه‌نارده‌ى نه‌وتى خۆى بگه‌یه‌نێنه 6 شه‌ش ملیۆن به‌رمیل له ڕۆژێکدا، ئه‌مه‌ش عێراق ئه‌کاته دووه‌مى ئۆپیک. له چاوپێکه‌وتنێکمان له‌گه‌ڵ دکتۆر ئیبراهیم به‌حرلعلوم وه‌زیرى پێشووى نه‌وت و که‌سایه‌تیى دیاری عێراق باسى ئه‌وه‌مان کرد ئه‌م سیاسه‌ته‌ى عێراق بۆ وزه و دابین کردنى کاره‌با و هه‌نارده‌کردنى نه‌وت و چاره‌سه‌رکردنى کێشه ئاوییه‌کانى له‌گه‌ڵ تورکیا گرتوویه‌تیه به‌ر سه‌رکه‌وتوو نابێت، چوونکه به‌رپرسانى عێراق هه‌میشه بیر له چاره‌سه‌ره ته‌کنیکیه‌کان ئه‌که‌نه‌وه له‌به‌ر ئه‌وه‌ى ئه‌زانن له‌وێدا گه‌نده‌ڵى بکه‌ن.\nبه نیسبه‌ت سزا ئابورییه‌کانى سه‌ر ئێران له‌لایه‌ن ئه‌مریکاوه بێگومان کاریگه‌رى ئه‌خاته سه‌ر هه‌نارده‌ى نه‌وتى عێراق. بیر بکه‌نه‌وه سبه‌ینێ گرفتێک له که‌نداو و به‌نده‌رى به‌سره دروست ببێت، ئایا عێراق له کوێوه نه‌وت هه‌نارده ئه‌کات؟\nئه‌م سزایانه‌ى ئه‌مریکا کاریگه‌رىی خراپى خستۆته سه‌ر ئابوورى و دارایی و ژیانى خه‌ڵک له ئێران، ئێران له ئه‌پرێڵى 2018 بڕى 2500000 دوو ملیۆن و نیو به‌رمیل نه‌وتى هه‌نارده ئه‌کرد له ڕۆژێکدا و ئێستا له‌نێوان 500 بۆ 650 هه‌زار به‌رمیل هه‌نارده ئه‌کات. ئومێد ئه‌که‌م ئاشتى و ئارامى له‌م ناوچه‌یه به‌رقه‌را بێت، چوونکه ئاشتى و سه‌قامگیریی بۆ هه‌موو که‌س و وڵاتێکه نه‌ک یه‌ک لایه‌ن.\nکوردپرێس: ئالوگۆڕى بازرگانیی نێوان هه‌رێم و عێراق له‌گه‌ڵ ئێران له‌م نێوانه‌دا چۆنه؟\nبه‌هرۆز جه‌عفه‌ر: عێراق و ئێران ساڵى 2018 ته‌نها 15 ملیار ئالوگۆڕى بازرگانیان هه‌بووه، به‌ڵام به پێى ژوورى بازرگانى تاران له کۆنفڕانسێکدا له هه‌ولێر ئاماژه‌یان پێکرد پلان هه‌یه ساڵى 2019 ئه‌م ئاڵوگۆره بازرگانییه بگاته 20 ملیار دۆلار. دیاره له زۆر لایه‌نى دیکه‌شه‌وه له ڕووى ئابوورییه‌وه عێراق و هه‌رێم به‌یه‌که‌وه به‌ستراون.\nکوردپرێس: له ماوه‌ی ساڵانی ڕابردوودا له هه‌رێمی کوردستان له ژێر ناوی پاڵپشتی له جووله‌که هه‌وڵێک بۆ چه‌واشه‌کاری و به‌لارێدا بردنی ڕای گشتی ده‌ده‌رێت. ئه‌م هه‌وڵه و ئامانجه‌کانی چۆن ده‌بینن و هه‌ڵده‌سنگێنن؟\nبه‌هرۆز جه‌عفه‌ر: ئیمڕۆکه ئیسرائیل ده‌وڵه‌ته، ده‌وڵه‌تێکى ئیتنیشه، هه‌ندێک وڵات له نه‌ته‌وه‌یه‌کگرتوه‌کان دانیان به ئیسرائیلدا ناوه، له‌لایه‌ن ئه‌مریکا و سعوودیه‌شه‌وه پاڵپشتى یان هه‌یه و هاوپه‌یمانن.\nجووله‌که‌ش گه‌لێکى کۆنن. مافى نیشته‌جێبوونیان له‌سه‌ر ئه‌م زه‌وى خوایه هه‌یه، به‌ڵام مافى داگیرکارى و تێکدانى ئاسایش و دروست کردنى هه‌ڕه‌شه‌یان بۆ ناوچه‌که نییه. نازانم ئه‌م شێوازه له پاڵپشتى چۆنه، چوونکه پاڵپشتى و په‌یوه‌ندییێکى فه‌رمى و ڕاسته‌وخۆ نییه، که‌واته بابه‌ته‌که ئاساییه. هه‌وڵێک له عێراق بۆ سه‌ربه‌خۆیی کوردستان درا به‌ڵام عه‌ره‌به‌کان زه‌وتیان کرد. بۆیه ڕه‌نگه هه‌ندێ جار دۆزه‌که لێک بچێت و خه‌ڵکێک له شوێنى خۆیه‌وه شتێک ئه‌نووسێت، یان ئاڵایێکى هاوبه‌ش پێکه‌وه ئه‌نوسێنن.\nبه‌لاى منه‌وه ئاساییه په‌یوه‌ندییه‌که، به‌ڵام له‌وسه‌ره‌وه ئه‌بێت کورد و بڕیاربه‌ده‌ستان بیر بکه‌نه‌وه چ قازانجێک ئه‌که‌ن 60 بۆ 70 ملیۆن شیعه‌ى ئێران و ناوچه‌که و سه‌دان ملیۆن موسڵمان تووڕه و ئیستفزاز بکه‌ن؟ ئایا ئه‌مه کارێکى پێویسته؟ ئه‌مه سیاسه‌ت نییه. ئه‌گه‌ر بڕیاره په‌یوه‌ندییێک هه‌بێت با فه‌رمى و ئاشکرا و زانستى و هاوسه‌نگ بێت.\nکوردپرێس: یه‌کێکی دیکه له‌و بابه‌تانه‌ی که نیگه‌رانی درواسێکانی عێراق و هه‌رێمی کوردستانی به‌دواوه بووه و به تایبه‌ت له‌م نێوه‌دا نیگه‌رانیی ئێران، کردنه‌وه‌ی پێگه‌ی سه‌بازی و هه‌واڵگریی ئه‌مریکی و وڵاتانی ئه‌ورووپییه له هه‌رێمی کوردستان، ئه‌مه ده‌توانێ چ کاریگه‌ریێکی سلبی له سه‌ر پێوه‌ندییه‌کان و به تایبه‌ت داهاتووی سه‌قامگیریی هه‌رێم و ناوچه بێت؟\nبه‌هرۆز جه‌عفه‌ر: ئه‌مریکا به ته‌نها له هه‌رێمى کوردستان بنکه‌ى سه‌ربازى و نوێنه‌رایه‌تى نییه، له جیهاندا 750 بنکه‌ى سه‌ربازى له 132 وڵاتدا بڵاوه‌یان پێکراوه. له هه‌رێمى کوردستانیش پێگه‌یێکى گرنگ هه‌یه، مانه‌وه‌ى کیانى کوردى و حکوومه‌تى هه‌رێمى کوردستان و گه‌شه‌کردنى کاروباره‌کانى بۆ هه‌موو لایێک باشه، بۆ عێراق، ئێران، ئه‌مریکا، تورکیا و هه‌موو لایێک گرنگه.\nوه‌ک باسمان کرد هاوسه‌نگى له په‌یوه‌ندیدا، بنه‌ماى زانستى و واقیعى، دۆزینه‌وه‌ى هێز له په‌یوه‌ندیدا گرنگه. ئه‌مریکا هاتووه ڕژێمێکى دیکتاتۆرى له عێراق ڕووخاندووه له ساڵى 2003 ئه‌مه بۆ کورد باش بوو چوونکه دوژمنێکى کوردیان له‌ناودا، بۆ ئێران هه‌ر زۆر باشتر بوو چوونکه ده‌سته‌ڵاتى ئێران له عێراق سه‌دان جار زیادى کرد. ئێستا گرنگ ئه‌وه‌یه ئێران ئه‌وه نیشان بدات که فاکته‌رى تێکدان و ترس و هه‌ڕه‌شه نییه له عێراق و هه‌رێمى کوردستان، به‌ڵکوو فاکته‌رى ئارامى و دڵنیایی و پاڵپشتیه.\nله ئان و ساتێکدا که ئه‌مریکا و هاوپه‌یمانه‌کانى ئه‌یانه‌وێ سزاى ئێران بده‌ن، هه‌ندێ کورد یان که‌سانى ڕۆژهه‌ڵاتى بێ بیرکردنه‌وه و له‌خۆیانه‌وه پێیان وایه ئه‌بێت ده‌سته‌ڵاتى کۆمارى ئیسلامى ئێران بڕووخێت، له که‌ناڵى ئاسمانى په‌یام گوتم: ئایا کورد چ قازانجێک ئه‌کات ئه‌م ده‌سته‌ڵاته‌ى کۆمارى ئیسلامى ئێران بڕوخێت؟. به‌دڵنیاییه‌وه هیچ چوونکه ئه‌گه‌ر ده‌سته‌ڵاتێکى دیکه‌ش بێت ئه‌ویش بیر له پاراستنى ئاسایشى نیشتیمانى ئێران ئه‌کاته‌وه بۆیه باشترین میکانیزم ئه‌وه‌یه مه‌وداکانى دڵنیایی و پێکه‌وه ژیان زیاتر بکرێت.\nبه‌هرۆز جه‌عفه‌ر: ئه‌گه‌ر شتێکت بۆ وتن مابێت؟\nبه‌هرۆز جه‌عفه‌ر: سوپاس بۆ بوونتان. به ئومێدم ڕێچکه‌ى واقیع و زانست و پیشه‌ییتان نه‌گۆڕن. هیواى ئاشتى و سه‌قامگیریی و خۆشگوزه‌رانى بۆ ناوچه‌که به‌گشتى ئه‌خوازم.\nداڕشتنه‌وه: به‌شی کوردیی ئاژانسی کوردپرێس


شۆڕشێكی پزیشكی بەڕێوەیەتەنها بە پشکنینی خوێن 50 جۆری شێرپەنجە پێشوەخت دیاریدەكرێن\nدەستەی خزمەتگوزاریی تەندروستیی بەریتانیا، گەورەترین تاقیکردنەوەی لە بواری پزیشکی و جۆرەکانی شێرپەنجە بەتایبەت دەستپێکردووە، ئەو تاقیکردنەوەیە دەتوانێت وەک شۆڕشێک لە بواری پزیشکیدا سەیربکرێت، کە دەتوانێت 50 جۆری شێرپەنجە بەر لە چەند ساڵێک لە تووشبوون دیاریبکات و بەوەش ڕەنگە ژیانی ملیۆنان كەس لە مردن ڕزگاربكرێت.\nئەگەر ئەو تاقیکردنەوەیە سەرکەوتووبێت کە لەڕێگەی پشکنینی خوێنی ناسراو بە (گالێری)ـەوە دەکرێت، ئەوا دەتوانرێت پێشوەختە 50 جۆری شێرپەنجە دەستنیشان بكرێت بەرلەوەی هیچ نیشانەیەكی تووشبوونی كەسەكە بە شێرپەنجە دەربكەوێت.\nپشكنینی خوێنی گالێری بریتییە لە پشكنینی دی ئێن ئەی لە خوێنی نەخۆشەكەدا بۆ ئەوەی بزانرێت كام خانەیەی لەشی تووشی شێرپەنجە بووە.\nگرنگیی ئەم جۆرە پشكنینە لەوەدایە، شێرپەنجە ئاشكرادەكات بەرلەوەی هیچ نیشانەیەكی لەسەر تەندروستیی تووشبووەكە دەربكەوێت، بەوەش یارمەتیدەر دەبێت لە چارەسەركردنی كەسی تووشبوو لە قۆناغی سەرەتایی نەخۆشییەكەدا، هەربۆیە پزیشكان بە شۆڕشێكی پزیشكی ناوزەدی دەكەن، بەتایبەت دوای ئەوەی بۆیاندەركەوت كە ئەو جۆرە پشكنینە، توانای ئاشكراكردنی پێشوەختەی 50 جۆری شێرپەنجەی هەیە و بەوەش ڕێژەی مردن بە شێرپەنجە كەمدەكاتەوە لەڕێگەی وەرگرتنی چارەسەری پێویست بەر لە تەشەندسەندنی نەخۆشییەکە و گەیشتنی بە قۆناغێك، كە چارەسەركردنی ئەستەم بێت و ببێتەهۆی مردنی تووشبووەكە.\nئاژانسی ڕۆیتەرز ئاماژەی بەوەکردووە، تاقیکردنەوەکە پشکنینی خوێنی بۆ 140 هەزار خۆبەخش لە بەریتانیا کردووە، کە بەشێوەی هەڕەمەکی وەرگیراون، نیوەی ئەوانەی پشکنینیان بۆکراوە هەوڵدەدرێت بە زووترین کات ئەنجامەکانیان یەکلاییبکرێنەوە.\nپیتەر ساسینی پرۆفیسۆری نەخۆشییەکانی شێرپەنجە لە زانکۆی King’s College London ڕایگەیاندووە، “پێویستمان بە توێژینەوەی وردی پشکنینی گالێری دەبێت بۆئەوەی بزانین بەشێوەیەکی گشتی دەتوانین پێشوەخت و لە قۆناغەکانی سەرەتادا نەخۆشییەکە دەستنیشانبکەین و کاریگەریی چی دەبێت لەسەر کەمکردنەوەی تووشبووان و چارەسەریان؟”.\nبەپێی داتاکانی NHS تائێستا دیارترین جۆری شێرپەنجە کە دەبێتەهۆی گیانلەدەستدان شێرپەنجەی سییەکانە، دەستەی خزمەتگوزاریی تەندروستیی بەریتانیا (NHS) شێرپەنجەی سییەکان، ڕیخۆڵەکان، پرۆستات و مەمک دیارترین ئەو جۆرانەن كە زۆرترین مردن بەهۆیانەوە تۆماردەکرێت لە بەریتانیا، بەجۆرێک هۆکاری گیانلەدەستدانی 45%ی ئەوانەی بە شێرپەنجە دەمرن ئەو جۆرانەن.\nجیهان.. كوشتنی چالاكوانانی ژینگە بەڕێژەیەكی "مەترسیدار" زیادیكردووە\nمنداڵێک لە ڕووباری سیرواندا خنکا\nتوركیا زۆرترین ڕێژەی مردنی بە كۆرۆنا تۆماركرد\nبەگوێرەی ئاماری ڕۆژانەی وەزارەتی تەندروستیی ئەو وڵاتە، توركیا بەرزترین ڕێژەی مردنی بە كۆرۆنا تۆماركرد. وەزارەتی تەندروستیی توركیا ئەمڕۆ…\nكەركوك.. یەكەم حاڵەتی گیانلەدەستدان بە كەڕووی ڕەش تۆماركرا\nلە كەركوك، ژنێكی توشبووی كەڕووی ڕەش گیانیلەدەستدا، پێشتر شەش حاڵەتی توشبوون بە كەڕووەكە ڕاگەیەندرابوو. ئاژانسی هەواڵی ئەنادۆڵو لەزاری…\nجوتیار عادل: ڤاكسینكردنی منداڵان چاوەرێی ڕێنمایی وەزارەتی تەندروستییە\nجوتیار عادل وتەبێژی حکومەتی هەرێمی کوردستان جێبەجێکردنی بڕیاری ڤاکسینکردنی ئەوانەی تەمەنیان 12 ساڵ بەرەو سەرەوەیە، بەستەوە بە ڕێنماییەکانی…


چۆن مامەڵە لەگەل ئەم جۆرە مامۆستایانە دەكەیت؟ – Yalla\nتمّ النشر بواسطةيلا\t يناير 23, 2018 اترك تعليقًا على چۆن مامەڵە لەگەل ئەم جۆرە مامۆستایانە دەكەیت؟\nزۆر جار نازانین چۆن لەگەڵ مامۆستاکانمان مامەڵە بکەین، هەندێک قوتابی هەن بە یەک جۆر لەگەڵ هەموو مامۆستاکان مامەڵە دەکەن، بەڵام ئەمە هەڵەیەکی گەورەیە، جا بۆ ئەوەی باش لە وانەکانت بگەیت و لەهەمان کاتیش هیچ کێشەیەکت لەگەڵ مامۆستاکانت نەبێ، ئێمە باس لە ٧ جۆر مامۆستا دەکەین، هەرچەندە دڵنیاین کە جۆری تریش هەیە، بەڵام ئەم حەوتەیان لەهەمووان باوترە:\nجۆرەی یەکەم: مامۆستای جدی، ئەو جۆرە مامۆستایە لای زۆرینەی قوتابیان خۆشەویست نیە، چونکە هەموو بیرکردنەوەی لای گووتنەوەی وانەیە، و ڕووناداتە قوتابییەکانی و ئەگەر ئامۆژگارییەکانی جێبەجێ نەکرێت، زۆر بە توندی مامەڵە دەکات، باشترین رێگە بۆ مامەڵە کردن لەگەڵ ئەم جۆرە مامۆستایە دوو شتە:\n– نابێت کەلە رەق بیت ودژی بوەستیتەوە.\n– باش گوێ لەوانە و تێبینییەکانی بگرە، چونکە دڵنیابە زۆرترین زانست لەم جۆرەیان وەردەگریت بەتایبەتی دوای ئەوەی کە خوێندن تەواو دەکەیت، من و تۆش هەزار ڕەحمەت بۆ مامۆستا جدیەکانمان دەنێرین، بڵێ وانییە!\nجۆری دووەم: ئەو مامۆستایەی تەنها خەریکی خوێندنەوەیە، بە داخەوە بەشێکی زۆری مامۆستاکانی زانکۆ لەم چەشنەن، جا تۆ لەگەڵ ئەم جۆرە مامۆستایە هیچت پێناکرێ، بەڵام دەتوانیت شتێکی وابکەیت کە خەوت لێبەکەوێت و توانای خوێندنەوەی خۆت پەرە پێ بدەیت، چونکە ئەمە تاکە سوودێکە کە پێتی دەبەخشیت.\nجۆری سێیەم:مامۆستای شڕ وشپڕێو، ئەمەشیان بەداخەوە سودێکی کەمت پێدەگەیەنێ بەڵام دوو بەشن و دەبێ بزانیت کە مامۆستاکەت کامەیانە، یەکەمیان تازەیە لە بوارەکەی خۆی و هێشتا ئەزموونی پەیدا نەکردووە بۆیە هەر خەریکی سوعبەت و قسەی خۆشە لەگەڵ قوتابی، ئەم جۆرەیان دەبێت زۆر ئەکتیڤ بیت وپرسیاری زۆری لێبکەیت بۆ ئەوەی هانی بدەیت کە خۆی بەرەوپێشەوە ببات، و هەوڵبدات مامۆستایەکی باشی لێدەرچیت، بەڵام بەشی دووەم کەسایەتی زۆر بەهێز نییە و ناتوانێ نە پۆلەکە کۆنترۆڵ بکات، و نە بەشێوەیەکی درووست زانیاری بگەیەنێ، باشترین شت ئەوەیە کە لە پێشەوە دانیشیت و باش گوێ بگریت ئەگینا هیچ سوودێکیت پێ ناگەیەنێت.\nجۆری چوارەم: مامۆستای سەیرو سەمەرە، ئەمەیان زۆر بەزیادەوە لەگەڵ وانە تێکەڵ دەبێت و لەوانەیە بۆ سەرنج ڕاکێشانی قوتابییەکانی گۆرانی بڵێت یان وێنەی سەیر بکێشێت، واتە دەیەوێت بە شێوەیەکی ناتەقلیدی وانەکە بگەیەنێتە قوتابییەکانی، بەڵام زیادەرەوی دەکات، تکایە ئەم مامۆستایە قشتەت تووڕە مەکە بەوەی گاڵتەی پێبکەیت یان لەڕێزی کەم بکەیتەوە، چونکە دڵنیابە بەم شێوەیە ڕووێکی ترت نیشان دەدات و دواتر خۆت لۆمەی خۆت دەکەیت.\nجۆری پێنجەم: مامۆستای مشەوەش، ئەم جۆرەیان تووشی حاڵەتێکی دەروونی بووە ولەوانەشە قوتابییەکانیشی وەکو خۆی لێبکات، هەر کە دێتە ژوورەوە باس لەوە دەکات کە گرووپەکەیان زۆر لەپاشن و دەبێت بەر لە نیوەی ساڵ یان بەر لە نەورۆز ئەم بەشە تەواو بکەن، ئەم مامۆستایە بەردەوام مشەوەشە و پڕە لە دڵەراوکێ، ئامۆژگاریم بۆت ئەوەیە کە باش بخوێنیت، بەڵام مەهێڵە کە ئەم حاڵەت ناتەندرووستەی ئەو بۆت بگوازرێتەوە ئەگینا هەرچی دەیخوێنیت لە مشەوەشیان لەیادی دەکەیت.\nجۆری شەشەم: مامۆستای لەخۆبایی، ئەم جۆرەیان بەردەوام باس لە تواناکانی خۆی دەکات کە چەند سوپاس و پێزانینی بۆ هاتووە و ساڵی پار قوتابییەکانی نمرەی بەرزیان هێناوە و باشترین دکتۆر و ئەندازیارەکان قوتابی ئەو بوون و….هتد، باشترین شت ئەوەیە کە سەری بۆ بلەقێنیت، بەڵام نەکەیت بیشکێنیتەوە چونکە ئەم جۆرەیان ئیگۆی زۆر بەرزە و لەوانەیە بۆت بخاتە ناو نانێکی گەرم.\nجۆری حەوتەم، مامۆستای بە پرتە و بۆڵە، ئەم جۆرەیان بەردەوام گلەیی هەیە و باس لە قوتابیان ساڵی پار و پێرار دەکات، بەردەوام پێی وایە کە ئەم گرووپە خراپترین گرووپن ونەوەی ئێستا کەڵکیان نەماوە و مێشکی قوتابی بردووە بەم جۆرە قسانە، بەداخەوە ساڵی پاریش هەر هەمان قسەی بۆ قوتابییەکانی کردووە و ئەم ئیشەشی بەردەوام دەبێت، باشترین شت ئەوەیە کە گوێ لە قسەکانی نەگریت و تەنها کاتی شەرحکردنی بابەتەکە گوێ بگرە.\nتمّ النشر بواسطةيلا يناير 23, 2018 نُشر فيوێستگه‌ی شادیالوسوم: خوێندن،زانکۆ،قوتابی،مامۆستا\nهەموو ژیانی بیل گیتس ودامەزراندنی مایكرۆسۆفت لێرە بخوێنەوە\nدەبێت تەمەنیان چەند بێت؟